Zizie Izette Mengaku Terima RM2.8 Juta

KUALA LUMPUR: Mahkamah Sesyen hari ini diberitahu bahawa isteri Ahli Parlimen Kinabatangan, Datin Seri Zizie Izette Abdul Samad mengaku menerima RM2.8 juta daripada seorang perunding unit amanah kerana memperkenalkan suaminya, Datuk Seri Bung Moktar Radin berhubung pelaburan Felcra dalam unit amanah Public Mutual.

Pengawai penyiasat Suruhanjaya Pencegahan Rasuah Malaysia (SPRM) Mohd Haris Ibrahim, 42, berkata Zizie Izette memaklumkan beliau menerima wang pengenalan itu daripada Norhaili Ahmad Mokhtar semasa rakaman percakapan pelakon terbabit diambil oleh SPRM pada 27 Julai 2016.

“Saya tidak ingat berapa kali Datin Seri Zizie Izette memaklumkan perkara itu (wang pengenalan RM2.8 juta) tetapi memang ada,” katanya semasa pemeriksaan balas oleh peguam Datuk K.Kumaraendran mewakili Zizie Izette pada perbicaraan kes rasuah Bung Moktar dan isterinya berhubung pelaburan unit amanah Public Mutual Berhad.

Kumaraendran: Adakah kamu bersetuju bahawa isu ‘introduction fee’ (wang pengenalan) daripada Norhaili dimaklumkan kepada SPRM pada 27 Julai 2016 dan Mohd Haris menjawab: Setuju.

Dalam prosiding sebelum ini, Norhaili memberitahu mahkamah bahawa Zizie Izette layak menerima wang pengenalan itu memandangkan beliau memperkenalkan suaminya untuk Felcra membuat pelaburan RM150 juta dalam unit amanah Public Mutual. Bung Moktar adalah Pengerusi Bukan Eksekutif Felcra ketika itu.

Mohd Haris, saksi pendakwaan ke-27 berkata rakaman percakapan Zizie Izette diserahkan kepadanya selepas seorang pegawai SPRM selesai merekodkan rakaman percakapan selebriti itu.

Penguasa Kanan SPRM itu juga bersetuju dengan cadangan peguam M. Athimulan yang mewakili Bung Moktar, bahawa rakaman percakapan Zizie Izette dibuat mengikut Seksyen 30 (3) (b) Akta SPRM 2009 dan ‘introduction fee’ telah dinyatakan dalam rakaman percakapan tersebut.

Semasa pemeriksaan semula oleh Timbalan Pendakwa Raya Law Chin How mengapa rakaman percakapan pasangan suami isteri itu dibuat di bawah Seksyen 30 (3) (b) Akta SPRM 2009, Mohd Haris berkata semasa itu rakaman percakapan diambil sebagai rakaman saksi kerana tiada tangkapan dibuat terhadap mereka.

Menurut Mohd Haris, beliau kemudiannya melengkapkan kertas siasatan dan mengemukakan syor kepada bahagian pendakwaan supaya Bung Moktar dan Zizie Izette didakwa di mahkamah.

Bung Moktar, 64, didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen pelaburan Public Mutual Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Bung Moktar juga didakwa menerima suapan wang tunai RM335,500 daripada Norhaili di bawah nama Zizie Izette atas sebab dan di tempat sama pada 19 Jun 2015 manakala Zizie Izette, 44, berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Perbicaraan di hadapan Hakim Rozina Ayob bersambung 17 Mei ini. – BERNAMA


Pemuda PH Sabah Perlu Hormati Suara Mejoriti Sokong Calon Warisan

KOTA KINABALU: Kepimpinan Pemuda dalam parti komponen Pakatan Harapan (PH) Sabah perlu mengikut suara majoriti untuk menyokong dan memberi laluan kepada Parti Warisan Sabah (Warisan) meletak calon dalam Pilihan Raya Kecil (PRK) Kimanis.

Pengerusi PH Sabah merangkap Timbalan Ketua Menteri Datuk Christina Liew, majoriti pemimpin parti komponen sudah bersetuju untuk memberi laluan kepada Warisan maka, tidak timbul isu kepimpinan Pemuda PH Sabah tidak setuju dengan keputusan itu.

“Perkara ini sudah dibincangkan dalam mesyuarat Majlis Pimpinan PH Sabah,” katanya ketika ditanya mengenai kenyataan pemimpin Pemuda PH Sabah yang mahu calon komponen parti itu bertanding dalam PRK Kimanis.

Christina berkata, pemimpin Pemuda PH boleh menyatakan apa mereka mahu namun, mereka perlu mengikut suara majoriti.

“Majoriti mahu Warisan bertanding maka, mereka perlu ikut majoriti.

“Pimpinan Pemuda juga harus mengikut prinsip yang sama. Saya tidak tahu Pemuda akan mengeluarkan kenyataan sebegitu.

“Namun, berdasarkan kenyataan itu, mereka ada memaklumkan akan mengikut suara majoriti. Saya sebenarnya sudah menghubungi Datuk Seri Hajiji Noor, Pengerusi Amanah Sabah yang baharu dan Datuk Frankie Poon melalui telefon.

“Kami telah bersetuju melalui telefon dan sekarang kami menjadikannya formal dengan memutuskan melalui mesyuarat dan menandatangani persetujuan itu secara hitam putih,” katanya.

Pengerusi PKR Sabah merangkap Menteri Pelancongan, Kebudayaan dan Alam Sekitar ini berkata, beliau sendiri tidak pasti mengapa kepimpinan Pemuda boleh mengeluarkan kenyataan sebegitu, mungkin mereka hanya ingin menyuarakan suara mereka.

Pada Rabu, Ketua Pemuda PKR Sabah Raymond Ahuar berkata, kepimpinan Pemuda PH Sabah akan memujuk pemimpin atasan bagi meletak calon yang terdiri daripada salah satu parti komponen PH dalam PRK Kimanis dan bukannya calon Warisan.

Raymond berkata, Warisan adalah rakan sekutu PH tetapi bukan parti komponen dalam PH.

Kepimpinan parti komponen PH melalui Mesyuarat Majlis Pimpinan PH Sabah yang diadakan pada Rabu sebulat suara memberi laluan kepada Warisan untuk meletakkan calon dalam PRK Parlimen Kimanis.

Pemimpin uama parti komponen PH Sabah itu terdiri daripada pemimpin Parti Keadilan Rakyat (PKR), Parti Tindakan Demokratik (DAP), Parti Amanah Negara (Amanah) dan Parti Pribumi Bersatu Malaysia (BERSATU) bersetuju dan seterusnya menandatangani surat persetujuan untuk memberi laluan kepada calon Warisan dalam PRK Kimanis.

Christina juga memberi jaminan PH Sabah akan membantu memastikan kemenangan calon Warisan dalam PRK Kimanis.

“Kita akan bekerjasama dengan Warisan. Biarpun keadaan di sana agak sukar tapi jika kita bekerjasama, kita pasti dapat memenangi pilihan raya itu,” jelasnya.


Kes Covid-19 Di Indonesia Melonjak 8,211, 689 Kematian

JAKARTA: Indonesia mencatatkan 42 lagi kematian dalam tempoh 24 jam, menjadikan jumlah kematian akibat Covid-19 di negara itu meningkat kepada 689 kes.

Jurucakap Pemerintah Indonesia berkenaan Covid-19 Achmad Yurianto berkata, jumlah kes positif meningkat kepada 8,211 kes, iaitu tambahan 436 kes baharu.

“Bagi tempoh 12 tengah hari semalam sehingga 12 tengah hari ini, sebanyak 42 lagi pesakit sembuh, menjadikan jumlah yang sembuh sehingga kini berjumlah 1,002 orang,” katanya.

Menurut Achmad Yurianto, 18,301 pesakit masih berada dalam pengawasan (patients under surveillance for Covid-19).


Bantuan Sara Hidup Fasa Ketiga Akan Dibayar Mulai 28 Ogos

PUTRAJAYA: Pembayaran fasa ketiga Bantuan Sara Hidup (BSH) 2019 akan dilaksana mulai 28 Ogos ini membabitkan hampir 3.6 juta penerima dengan peruntukan sebanyak RM1.23 bilion.

Menteri Kewangan, Lim Guan Eng, berkata pembayaran akan dikreditkan terus ke akaun bank masing-masing menggunakan akaun bank sama ketika pembayaran fasa kedua BSH.

“Bagi fasa ketiga, pendapatan isi rumah bawah RM2,000 akan menerima BSH berjumlah RM400, pendapatan isi rumah RM2,001 hingga RM3,000 (RM300), manakala pendapatan isi rumah RM3,001 hingga RM4,000 akan menerima RM100.

“Sejumlah RM2.85 bilion sudah disalurkan bagi bayaran fasa pertama (Januari 2019) dan kedua (Mei 2019) BSH 2019 kepada isi rumah yang diluluskan.

“Ia termasuk bayaran kadar tambahan sebanyak RM120 bagi setiap anak tanggungan, terhad kepada maksimum empat anak. Anak tanggungan merujuk kepada anak berumur 18 tahun dan ke bawah dan juga anak Orang Kurang Upaya tanpa had umur,” katanya dalam kenyataan hari ini.

Beliau berkata, bagi memastikan program BSH 2019 disasarkan kepada mereka yang benar-benar layak, tempoh permohonan rayuan dibuka mulai 1 Julai hingga 15 Ogos ini dan pembayaran bagi mereka yang diluluskan rayuannya dijangka akan dibuat pada September depan.

“Sekiranya terdapat sebarang pertanyaan lanjut, boleh menghubungi talian bebas tol 1-800-88-2747 serta e-mel kepada [email protected],” katanya.

Seperti yang diumumkan dalam Belanjawan 2019, kerajaan meneruskan program BSH demi kesejahteraan ekonomi rakyat, dengan membantu golongan berpendapatan rendah (B40) bagi meringankan kos sara hidup.


Pelajar Mangsa Ragut Cedera

KOTA KINABALU: Seorang pelajar SMK Tebobon cedera dalam pergelutan dengan peragut semasa perjalanan balik dari sekolah di kawasan Taman Fulliwa berhampiran jalan besar Tuaran by-pass di sini kelmarin.

Menurut polis, pelajar terbabit dengan seorang rakan telah dihampiri oleh dua orang lelaki yang tidak dikenali menggunakan kenderaan jenis Proton Wira berwarna coklat.

Lelaki berkenaan berpura-pura meminjam telefon mangsa lalu melarikan diri.

Mangsa yang cuba merampas balik telefon tersebut cedera apabila diseret oleh kenderaan tersebut. Saspek dilihat melarikan diri ke arah Telipok.

Ketua Polis Daerah, ACP Habibi Majinji mengesahkan kejadian dan menegaskan polis telah menggerakkan siasatan untuk memberkas saspek.


‘Keadaan Selamat Untuk Adakan PRN Sabah’ – WARISAN

‘Keadaan selamat untuk adakan PRN Sabah’

KOTA KINABALU: Pilihan raya negeri (PRN) di Sabah boleh diadakan dalam suasana selamat mengikut prosedur operasi standard (SOP) ditetapkan,

Sehubungan itu, Bendahari Parti Warisan Sabah (WARISAN), Terrence Siambun, menolak kenyataan bekas Ketua Menteri Sabah, Tan Sri Musa Aman, yang mendakwa PRN sebagai membazir dan tidak selamat.

Terrence berkata, Suruhanjaya Pilihan Raya Malaysia (SPR) turut mengesahkan tiada masalah mengadakan Pilihan Raya Umum (PRU) kerana SOP ketat dilaksanakan untuk memastikan proses pengundian berjalan lancar.

Katanya, Ketua Menteri, Datuk Seri Mohd Shafie Apdal berkali-kali merayu untuk berhenti berpolitik ketika ini dan meminta semua pihak bersatu membantu rakyat Sabah.

“Ini termasuk rayuannya ketika berucap di Dewan Rakyat, beberapa hari lalu.

“Tapi adakah Musa mendengar apa yang dikatakan Shafie? Tidak, kerana keutamaannya adalah untuk menjadi ketua menteri dan menjatuhkan kerajaan negeri ketika Shafie bergelut dengan bermacam-macam isu,” katanya.

Terrence berkata, Shafie tiada pilihan selain membubarkan Dewan Undangan Negeri (DUN) dan membiarkan rakyat Sabah menentukan siapa yang berhak memegang mandat rakyat.

“Pilihan Raya Negeri (PRN) akan menjadi peluang terbaik bagi rakyat Sabah memutuskan dan menilai, terutama wakil negeri yang ‘melompat’.

“Ada antara mereka yang berulang kali menafikan akan ‘melompat’.

“Saya difahamkan mereka percaya dalam masa tiga tahun setelah Musa menjadi ketua menteri, rakyat Sabah akan melupakan perkara ‘melompat’ ini

“Pengumuman Shafie mengenai pembubaran DUN semalam (kelmarin) mengejutkan semua,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buruh dipenjara 80 tahun, 50 sebatan rogol anak kandung

KUCHING: Seorang buruh dihukum penjara 80 tahun dan 50 sebatan oleh Mahkamah Sesyen di sini, semalam, atas pertuduhan merogol anak kandungnya sejak empat tahun lalu.

Hakim Mohd Taufik Mohd Yusoff dan Jason Juga menetapkan keputusan itu selepas tertuduh berusia 32 tahun mengaku bersalah terhadap lima pertuduhan dihadapinya mengikut Seksyen 376B Kanun Keseksaan.

Sejurus pengakuan bersalah tertuduh direkodkan, mahkamah menjatuhkan hukuman penjara 20 tahun dan 10 sebatan bagi setiap pertuduhan.

Mohd Taufik memerintahkan hukuman penjara berjalan serentak bagi dua pertuduhan, manakala Jason memerintahkan hukuman dijalankan secara berasingan bagi tiga pertuduhan lagi.

Pendakwaan dijalankan oleh Timbalan Pendakwa Raya, Syarifah Fatimah Azura, manakala tertuduh tidak diwakili peguam.

Sementara itu, Ketua Polis Daerah Bau, Deputi Superintendan Poge Nyaon ketika dihubungi mengesahkan perkara berkenaan, serta memaklumkan hukuman bermula dari tarikh tangkapan dan tertuduh dihantar ke Penjara Puncak Borneo, di sini.

Media sebelum ini melaporkan perbuatan keji tertuduh yang juga warga Indonesia, terbongkar selepas mangsa yang kini berusia 14 tahun pergi ke Klinik Kesihatan Serasot untuk mendapatkan rawatan kerana mengadu demam pada 4 Mac lalu.

Ketika pemeriksaan dilakukan, mangsa menceritakan dirinya dirogol bapa kandung sejak berusia 10 tahun ketika ibu dan ahli keluarga lain tiada di rumah.

Susulan itu, penolong pegawai perubatan yang memeriksa mangsa membuat laporan polis sebelum tangkapan dilakukan. – Berita Harian


3,376 Kes Baharu Covid-19 Di Sabah, 63% Kes ‘Backlog’

KOTA KINABALU: 2,130 kes positif COVID-19 atau 63 peratus daripada 3,376 kes keseluruhan yang dilaporkan di Sabah pada Selasa merupakan kes daftar lewat (backlog).

Menerusi kenyataan Jurucakap Kerajaan Sabah berkaitan COVID-19, Datuk Seri Masidi Manjun, ia terbahagi kepada tiga kategori.

‘’430 kes atau 12.7 peratus adalah kes daftar lewat melebihi lima hari, 414 atau 12.3 peratus adalah keputusan saringan yang didaftar lewat antara empat ke lima hari.

‘’Manakala 1,286 atau 38.1 peratus merupakan kes positif yang lewat didaftar antara dua ke tiga hari,’’ katanya.

Selain itu, 2,094 kes bersamaan 62 peratus merupakan kes saringan kontak rapat, 784 kes atau 23.2 peratus dikesan menerusi saringan individu bergejala dan 164 kes atau 4.9 peratus dikesan menerusi kluster sedia ada.

‘’Hampir 65 peratus daripada mereka yang terjangkit adalah golongan yang berusia 17-59 tahun, 639 kes atau 19 peratus berusia 6-17 tahun, 296 atau 8.8 peratus berusia antara 1-5 tahun dan 227 atau 6.7 peratus berumur 60 tahun keatas,’’ tambahnya.

Tambah Masidi, pesakit kategori satu dan dua mendominasi jumlah keseluruhan kes positif hari ini dengan 3,316 kes.

Selebihnya, tujuh kes kategori tiga, satu kes kategori empat dan sepuluh kes kategori lima.

Antara lain sehingga Isnin, 53.3 peratus penduduk dewasa Sabah telah memperoleh satu dos vaksin dan 31.4 peratus sudah melengkapkan pengambilan dua dos. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Penjawat Awam Antara 11 Penagih Di Tahan AADK Keningau

KENINGAU: Dua orang penjawat awam antara yang ditahan oleh pihak penguatkuasa Agensi Antidadah Kebangsaan (AADK) Keningau pada Ahad malam.

Ketua Pegawai AADK Keningau Azry Golbin @ Azmi berkata kedua-dua penjawat awam lelaki dan perempuan itu ditahan selepas disyaki positif dadah jenis syabu ketika ujian saringan air kencing dijalankan.

Suspek lelaki turut dipercayai adalah Orang Kena Pengawasan yang sedang menjalani rawatan dan pemulihan selama tempoh tiga tahun bersama AADK.

“Suspek lelaki akan berhadapan dengan kes pendakwaan yang melibatkan hukuman penjara selama tiga tahun dan tiga sebatan kerana menggunakan semula dadah semasa dalam tempoh pengawasan AADK,” katanya dalam satu kenyataan hari ini.

Tambahanya ketika proses saringan dibuat, suspek lelaki tersebut turut membawa air kencing palsu dalam botol yang dikeluarkan daripada poket seluar bagi mengaburi mata penguatkuasa yang bertugas.

Namun, tindakan suspek gagal selepas disedari oleh anggota yang bertugas.

Azry menjelaskan bahawa trend penggunaan dadah di kalangan Penjawat Awam juga semakin menunjukkan peningkatan yang ketara dan sehingga kini pihaknya telah menahan seramai 5 orang golongan ini sejak Januari 2019 yang lepas.

Tambahnya, pihak majikan atau Ketua Jabatan perlu memainkan peranan yang aktif dalam aktiviti pencegahan dadah di premis masing-masing dalam memastikan penularan najis dadah tidak merebak dan mampu disekat di peringkat awal lagi.

Hal ini sangat penting dalam menjamin keselamatan dan memastikan kualiti serta produktiviti pekerja tidak terjejas angkara masalah penagihan dalam kalangan kakitangan masing-masing.

Sementara itu, operasi yang dijalankan bermula pada sebelah petang itu telah berjaya menahan seramai 11 orang suspek termasuk kakitangan awam terbabit yang disyaki sebagai penagih dadah di sekitar Sook dan juga di beberapa buah kampung sekitar Keningau.

Operasi yang dilaksanakan oleh AADK berkenaan telah menahan seramai sembilan suspek lelaki dan juga dua suspek wanita.

Semua suspek ditahan di bawah Seksyen 3(1) Akta Penagih Dadah (Rawatan dan Pemulihan) 1983 kerana disyaki sebagai penagih dadah serta gagal ujian saringan dadah jenis methamphetamine ataupun syabu.

Kesemua 11 suspek yang ditahan berumur lingkungan 19 hingga 40 tahun ketika tangkapan dibuat. –SabahNewsToday


COVID-19: Sabah Catat Empat Kes Baharu

KOTA KINABALU: Empat daripada tujuh kes Covid-19 baharu yang dicatatkan di negara ini, hari ini, adalah di Sabah termasuk tiga kes penularan tempatan.

Kes baharu di Sabah itu membabitkan daerah Kota Kinabalu dan Penampang yang masing-masing mencatat dua kes.

Ini menjadikan jumlah keseluruhan kes Covid-19 yang pernah dicatatkan di Sabah setakat ini sebanyak 389 kes.

Ketua Pengarah Kesihatan, Datuk Dr Noor Hisham Abdullah berkata, tiga kes penularan tempatan di Sabah terbabit dikesan menerusi saringan pra-pembedahan, dan dua kes dirawat di Hospital Queen Elizabeth di Kota Kinabalu manakala satu kes lagi di Hospital Wanita dan Kanak-kanak di Likas.

Kesemua kes penularan tempatan itu juga membabitkan warga tempatan manakala satu kes import membabitkan seorang warga Pakistan.

Tiada kes sembuh dicatatkan di Sabah pada hari ini menjadikan jumlah kes aktif dengan kebolehjangkitan kini meningkat sebanyak sembilan kes.

Pecahan bagi kes aktif yang direkodkan di Sabah ialah masing-masing tiga kes di Kota Kinabalu dan Penampang serta masing-masing satu kes di Tawau, Sandakan dan Putatan.

Dalam pada itu, tiada kematian akibat jangkita wabak itu dicatatkan hari ini dengan jumlah kes kematian di Sabah kekal sebanyak tujuh kes.

Sabah juga kekal negeri keenam tertinggi mencatat kes Covid-19 selepas Kuala Lumpur yang mencatat 2,462 kes, Selangor (2,119), Negeri Sembilan (1,028), Johor (737), dan Sarawak (650).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6,999 Kes Baharu Covid-19 Hari Ini

PUTRAJAYA: Kementerian Kesihatan melaporkan 6,999 kes baharu Covid-19, menjadikan jumlah jangkitan meningkat kepada 565,533 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 2,477 kes.

Ia disusuli Kuala Lumpur (616), Kelantan (612), Sarawak (513), Negeri Sembilan (468), Johor (433), Kedah (422), Pulau Pinang (248), Pahang (239), Terengganu (214), Perak (212), Melaka (202), Sabah (190), Labuan (133), Putrajaya (13) dan Perlis (7).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Fasa 2 PPN Beri Harapan Baharu Buat Penduduk Sabah

KOTA KINABALU, 10 Julai : Fasa Dua Kawalan Pergerakan dalam Pelan Pemulihan Negara (PPN) yang bermula hari ini di Sabah memberi harapan baharu kepada penduduk bagi memulihkan kehidupan dan ekonomi setempat yang terjejas akibat pandemik COVID-19.

Pekerja kedai buah-buahan di sini, Syakirah Lee, 40, berkata sebelum ini beliau bekerja di sebuah kedai serbaneka kecil, bagaimanapun kehilangan pekerjaan disebabkan kedai itu terpaksa ditutup berikutan kekurangan pelanggan akibat penularan COVID-19 dan Perintah Kawalan Pergerakan yang lepas.

Beliau berkata situasi itu menyebabkan dirinya menghadapi masalah untuk menyara keluarga, justeru Fasa Dua PPN yang membenarkan perniagaan tertentu beroperasi memberikan harapan baharu kepadanya untuk memulihkan ekonomi keluarga dengan pekerjaan baharu.

“Saya bersyukur perniagaan diberi kelonggaran dalam fasa ini kerana kita yang kerja dengan perniagaan ini juga dapat untungnya tetapi kita tidak boleh leka, patuh SOP (prosedur operasi standard) kerana COVID-19 masih ada lagi.

“Perniagaan dibenarkan beroperasi tetapi peniaga mesti patuhi arahan semasa daripada kerajaan kerana kes seluruh negara semakin tinggi dan kita semua berperanan serta mempunyai tanggungjawab yang sama dalam membendung COVID-19,” katanya kepada Bernama di sini hari ini.

Khamis lepas (8 Julai), Timbalan Perdana Menteri Datuk Seri Ismail Sabri Yaakob dilaporkan sebagai berkata Sabah akan beralih ke Fasa Dua PPN hari ini dan keputusan itu dibuat setelah meneliti nilai-nilai ambang atau threshold negeri ini.

Pemilik kedai fotografi dan pencetakan Lem Su Chiang, 56, berkata beliau tidak dapat menjalankan keseluruhan perniagaan sebelum ini menyebabkan jumlah pendapatan peniagaan terjejas, justeru peluang beroperasi dalam Fasa Dua PPN membolehkannya memulihkan perniagaan yang terkesan.

Bagaimanapun katanya, beliau hanya dapat menawarkan perkhidmatan cetakan dan salinan fotostat kepada pelanggan berikutan perkhidmatan fotografi masih tidak dibenarkan dalam fasa itu.

“Pelanggan mahu ambil gambar tetapi kami beritahu tidak boleh, mahu tunggu SOP bagi kebenaran baru boleh… ada juga rugi sikit tetapi kita mesti patuh SOP supaya boleh turunkan kes COVID-19, apapun ada kelonggaran berniaga ini boleh tolong juga perniagaan kami ini,” katanya.

Penghantar makanan Food Panda, Tan Shi Yuu, 25, berkata kelonggaran beroperasi untuk perniagaan makanan dalam Fasa Dua PPN membolehkan lebih banyak tempahan diterima untuknya menghantar makanan seterusnya menambah pendapatannya.

“Harapan saya fasa ini boleh cari rezeki lebih sikit, dahulu semasa pelancong dibenarkan (datang ke Sabah) RM1,000 ke RM2,000 satu minggu kerja sekarang susah sikit tiada pelancong, saya harap Fasa Dua PPN ini boleh bantu dapat RM700 ke RM800 seminggu,” katanya.

Beliau berkata apa yang penting sekarang buat rakyat Sabah adalah tidak sekali-kali berputus asa dalam menghadapi pelbagai cabaran dibawa COVID-19 dan pandemik itu perlu dihadapi secara bersama dengan mematuhi SOP selain memberikan kerjasama kepada kerajaan untuk memerangi COVID-19. – BERNAMA


COVID-19: Kes Positif Di AS Naik Mendadak, Angka Kematian Itali Cecah 10,000

AMERIKA Syarikat (AS) terus kekal sebagai negara paling banyak mempunyai kes jangkitan COVID-19 dengan jumlah keseluruhannya setakat ini meningkat kepada 119,758.

Menurut data Johns Hopkins University, setakat jam 6 pagi ini (waktu Malaysia), negara itu muncul sebagai satu-satunya negara yang mempunyai kes positif COVID-19 melepasi angka 100,000.

Dalam tempoh 24 jam lepas, negara Uncle Sam itu mencatatkan peningkatan kes positif sebanyak lebih 15,000, malah angka kematian juga mencecah hampir 2,000, dengan jumlah 1,991 mangsa.

Angka korban dan jangkitan paling tinggi adalah di New York, Washington dan New Jersey – masing-masing mencatatkan 517, 125 dan 86 kematian.

Daripada jumlah 119,758 kes jangkitan di AS, sebanyak 921 pesakit telah sembuh.

Sementara itu, Itali yang juga telah melepasi angka jangkitan COVID-19 di China, mempunyai jumlah kes jangkitan menghampiri 100,000 dan hampir pasti akan mengikut jejak AS dalam beberapa hari akan datang sekiranya mereka tidak berjaya membendung penularan wabak itu.

Itali kini mempunyai 92,472 kes positif COVID-19.

Dalam masa yang sama, angka kematian di Itali kini mencecah 10,023 mangsa dan menjadi satu-satunya negara yang mempunyai kes kematian melebihi 10,000.

Dalam tempoh sehari, negara itu mencatat 889 kematian pada Sabtu, menurun sedikit daripada hari sebelumnya iaitu 969 kes – rekod kematian paling tinggi dalam tempoh 24 jam pernah dicatatkan.

China kini terus kekal sebagai negara ketiga dengan jumlah keseluruhan kes sebanyak 81,999, dengan pertambahan hanya pada kes luar negara dan bukannya kes tempatan.

Menurut Reuters, Bandar Wuhan yang merupakan tempat tercetusnya wabak COVID-19 Disember lalu, mula menarik balik perintah berkurungnya pada Sabtu, setelah dua bulan terputus hubungan dengan kawasan-kawasan lain di China.

Wuhan mencatatkan kira-kira 60 peratus daripada kes COVID-19 di seluruh dunia, namun ia mengalami penurunan ketara beberapa minggu kebelakangan ini.

Sementara itu, data juga menunjukkan negara keempat dan kelima yang mempunyai kes jangkitan COVID-19 adalah Sepanyol dan Jerman dengan masing-masing mencatatkan 72,335 dan 57,695.

Bagaimanapun, Sepanyol juga merupakan negara kedua tertinggi bilangan kematian akibat COVID-19 dengan 5,820 kes.

Ini diikuti dengan China sebanyak 3,177 kes dan Iran 2,517 manakala Perancis 2,314 kes.

Bilangan kes positif jangkitan COVID-19 di seluruh dunia buat pertama kalinya melepasi angka setengah juta pada Khamis dan kini mempunyai kes melebihi 600,000.

Sehingga kini, 657, 691 kes jangkitan direkodkan dengan melibatkan 177 buah negara serta 30,438 kematian.


Sengaja Cari Pasal, 11 Remaja Ditahan Di Jalan Pan Borneo Merintaman

SIPITANG: Seramai 11 remaja berusia lingkungan 18 hingga 20 tahun ditahan selepas didapati melakukan aktiviti berkumpul dan lumba haram, di Jalan Pan Borneo Merintaman, di sini, semalam.

Dalam operasi jam 4.30 petang itu, seorang daripada kumpulan remaja berkenaan turut ditahan selepas didapati menunggang motosikal secara melulu dan berbahaya dengan melakukan aksi ala ‘superman’.

Ketua Polis Daerah Sipitang Deputi Superintendan Champin Piuh berkata, pelaksanaan operasi Op Samseng Jalanan dan Op Motosikal itu dijalankan bagi memantau aktiviti kumpulan remaja berkenaan.

Katanya, sebaik tiba dilokasi, kumpulan remaja berkenaan didapati berkumpul dan melakukan aktiviti lumba haram termasuk menunggang motosikal dengan aksi melulu.

“Semua 11 remaja terbabit sedang berkumpul tanpa mematuhi syarat Perintah Kawalan Pergerakan (PKP) tanpa alasan munasabah.

“Semua mereka dibawa balik ke Balai Polis Sipitang dan dikenakan kompaun atas kesalahan melanggar Akta 342 Peraturan-Peraturan Pencegahan Dan Pengawalan Penyakit Berjangkit (LLDKJ) (No.8) 2020,” katanya dalam kenyataan media yang dikeluarkan, hari ini.

Champin berkata, kes turut disiasat berkaitan kesalahan trafik mengikut Kaedah-Kaedah Lalulintas dan Akta Pengangkutan Jalan (APJ) 1987.

Katanya, polis turut merampas semua motosikal untuk siasatan selanjutnya manakala seorang lagi remaja yang melakukan aksi bahaya turut disiasat mengikut Seksyen 42(1) APJ 1987.

“Polis ingin menasihatkan masyarakat terutamanya golongan remaja di daerah ini supaya tidak keluar berkumpul dan terbabit dalam aktiviti lumba haram.

“Saya sebagai Ketua Polis di daerah ini tidak akan bertolak ansur dan akan mengambil tindakan tegas termasuk menahan mereka yang melakukan kesalahan undang-undang,” katanya.

“Saya tidak mahu daerah Sipitang dicemari dengan aktiviti lumba haram, dadah dan sebagainya,” tegasnya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mujur tak disedut enjin pesawat

PENUMPANG panik nyaris disedut ke dalam enjin pesawat selepas dia membuka pintu kabin sebelum penerbangannya berlepas dari Cancun, Mexico ke St Louis, Missouri, Amerika Syarikat.

Daily Mail melaporkan, kejadian Isnin lalu itu dirakam oleh penumpang lain, Kathleen Ingram yang menunjukkan lelaki terbabit, Tommy Gray membuka pintu ketika enjin pesawat dihidupkan.

Tindakannya itu menyebabkan gelongsor kecemasan pesawat turut diaktifkan.

Penumpang mendakwa, Gray sebelum itu berlari ke arah kokpit sambil mengetuk pintu.

Kru kabin cuba menenangkannya hingga dia kembali ke tempat duduk namun selepas itu dia bangun dan membuka pintu kabin.

Keadaan itu mencetuskan suasana cemas apabila penumpang lain serta kru kabin cuba menahan lelaki terbabit disedut keluar.

Menerusi akaun Facebook, Kathleen menulis: “Mujurlah lelaki dan wanita berani yang menahannya di dalam pesawat, jika tidak dia pasti disedut ke dalam enjin”.

Gray kemudiannya dibawa keluar dari pesawat itu dan dibawa ke hospital.


Angka Kematian Akibat Coronavirus Di China Meningkat Kepada 25

BEIJING: Angka kematian akibat wabak coronavirus meningkat kepada 25 orang dengan bilangan kes melonjak kepada 830 kes.

Suruhanjaya Kesihatan Nasional berkata, pihak berkuasa turut melakukan pemeriksaan terhadap 1,072 kes disyaki berpunca daripada virus yang pertama kali dikesan di tengah bandar Wuhan.

Peningkatan jumlah yang ketara itu dikeluarkan dalam tempoh beberapa jam selepas Pertubuhan Kesihatan Sedunia (WHO) mengatakan situasi itu belum menjadi kecemasan kesihatan global.

China mengenakan perintah kuarantin terhadap hampir 20 juta penduduknya di Wuhan dan beberapa bandar berdekatan sebagai tindakan susulan terhadap virus itu.

China turut mengumumkan langkah bagi mengekang penyebaran wabak itu berikutan jutaan penduduk memulakan perjalanan ke seluruh negara minggu ini susulan cuti Tahun Baharu Cina.

Pusat beli belah dan jalan di Wuhan iaitu sebuah hub pengangkutan dan perindustrian utama, pula dilihat sunyi selepas pihak berkuasa memberitahu penduduk supaya tidak meninggalkan bandar yang mempunyai 11 juta penduduk di mana kes pertama dikenal pasti.

Suruhanjaya itu berkata, jumlah kematian disemak semula berikutan berlakunya lapan kematian baharu pada semalam dan 259 kes baharu dilaporkan berlaku di seluruh negara.

Tambahnya, daripada 830 kes yang disahkan itu, 177 mangsa berada dalam keadaan serius. 34 pesakit dilaporkan sembuh dan dibenarkan keluar daripada hospital.

Virus itu dikatakan bermula dari sebuah pasar makanan laut dan haiwan di Wuhan dengan kes dilaporkan sudah menular sehingga ke Amerika Syarikat.

Virus terbaharu itu menimbulkan kebimbangan berikutan ia dipercayai bersamaan dengan Sindrom Pernafasan Akut Teruk (SARS) yang pernah menyebabkan kematian hampir 650 penduduk di seluruh tanah besar China dan Hong Kong pada 2002 hingga 2003.

Selepas dua hari perbincangan untuk memuktamadkan tahap kebimbangan global, WHO belum mengisytiharkan ia sebagai kecemasan kesihatan awam di peringkat kebimbangan antarabangsa iaitu perisytiharan yang digunakan untuk epidemik paling berat. – AFP


Covid-19: Tujuh Kluster Baharu Dikesan, Dua Di Sabah

KUALA LUMPUR: Kementerian Kesihatan Malaysia (KKM) mengenal pasti tujuh kluster baharu di Sarawak, Johor, Melaka, Pahang, Sabah dan Negeri Sembilan hari ini.

Ketua Pengarah Kesihatan, Tan Sri Dr Noor Hisham Abdullah berkata, kluster baharu pertama dikenal pasti adalah Kluster Kampung Binyu dilaporkan di Kuching, Bintulu, Samarahan dan Simunjan, Sarawak, yang dikesan melalui saringan individu bergejala membabitkan sebuah majlis perkahwinan yang berlangsung di Kampung Binyu pada 21 Mac lalu dengan 68 kes dikesan positif.

“Kluster kedua dikenal pasti adalah Kluster Jalan Merdeka yang dilaporkan di Johor Bahru, Johor, hasil saringan individu bergejala membabitkan 29 kes dikesan positif dalam kluster ini.

“Kluster ketiga dikenal pasti adalah Kluster Simpang Tiga Merotai yang dilaporkan di Kalabakan dan Tawau, Sabah, hasil saringan individu bergejala membabitkan penduduk di Kampung Simpang Tiga Merotai, Kalabakan dengan 10 kes dikesan positif,” katanya dalam kenyataan, hari ini.

Dr Noor Hisham berkata, satu lagi kluster dikenal pasti adalah Kluster Jalan Kenanga yang dilaporkan di Alor Gajah, Melaka, hasil saringan individu bergejala dengan 11 kes dikesan positif.

“Kluster kelima yang dikesan adalah Kluster Jalan Bandar Sembilan yang dilaporkan di Petaling, Selangor, hasil saringan bersasar membabitkan pekerja sebuah kilang di Taman Perindustrian Puchong dengan 21 kes dikesan positif.

“Satu lagi kluster dikenal pasti adalah Kluster Teknologi Peramu Jaya yang dilaporkan di Kuantan dan Pekan, Pahang, hasil saringan individu bergejala membabitkan sebuah kilang di Kawasan Perindustrian Peramu Jaya, Pekan dengan 36 kes dikesan positif,” katanya.

“Kluster terakhir dikenal pasti adalah Kluster Jalan Kubuto Sentral yang dilaporkan di Tawau, Sabah, hasil saringan individu bergejala membabitkan pekerja sebuah pusat perniagaan di Jalan Kubuto Sentral dengan sembilan kes dikesan positif,” katanya.

Beliau berkata, sebanyak 1,395 kluster dilaporkan sehingga kini dengan 1,038 kluster dilaporkan tamat, setakat hari ini.

“Terdapat 13 kluster dilaporkan tamat hari ini termasuk Kluster Merotai Besar dan Kluster Jengka Tujuh menjadikan jumlah kluster aktif yang dipantau adalah 357 kluster.

“Daripada jumlah itu, sebanyak 58 kluster melaporkan pertambahan kes, hari ini. Kluster-kluster yang melaporkan pertambahan kes baharu tertinggi adalah Kluster Jalan Pelabuhan (486 kes), Kluster Kampung Binyu (61) dan Kluster Bukit Serdang (19 kes),” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes COVID-19 Di Sabah Masih Bahaya – Masidi

KOTA KINABALU: Penurunan kes positif COVID-19 di Sabah sejak beberapa hari lalu disifatkan masih bahaya kerana ia kekal dalam lingkungan tiga angka, kata jurucakap COVID-19 Sabah, Datuk Masidi Manjun.

“Kita masih dalam lingkungan yang bahaya. Tiga angka kes harian positif COVID-19 ketika ini tidak membuatkan kita selesa, lebih-lebih lagi masih ada turun naik kes.

Beliau yang juga Menteri Kerajaan Tempatan dan Perumahan negeri berkata demikian ketika diminta mengulas sama ada Perintah Kawalan Pergerakan Bersyarat (PKPB) di Sabah yang dijadualkan tamat pada 6 Disember ini akan ditamatkan atau sebaliknya.

Masidi berkata, berdasarkan statistik Jabatan Kesihatan Sabah, kes positif COVID-19 di Sabah masih menunjukkan turun naik iaitu daripada 441 kes pada 27 November lalu kepada 476 kes (28 November), 290 kes (29 November), 326 kes (30 November), 267 kes semalam dan 229 kes hari ini.

Katanya, kerajaan sedang meneliti pelbagai aspek termasuk ekonomi dan situasi semasa kes jangkitan COVID-19 di Sabah dalam beberapa hari menjelang tamatnya tempoh PKPB sekarang.

“Kementerian Kesihatan (KKM) menerusi Jabatan Kesihatan Negeri Sabah akan membuat penilaian dan analisa mengenai situasi semasa COVID-19 di negeri ini dan memberikan nasihat berhubung perkara itu kepada kerajaan negeri.

“Keputusan sama ada untuk melanjut atau menamatkan PKPB atau melaksanakan sebarang bentuk langkah kawalan yang lain akan mengambil kira kepentingan semua sektor tertakluk kepada nasihat KKM dan Majlis Keselamatan Negara (MKN).

“Sehubungan itu, kerajaan berharap rakyat bersabar menunggu pengumuman rasmi berhubung perkara ini. Kerajaan merayu semua pihak terus mematuhi arahan pihak berkuasa dan SOP yang ditetapkan bagi mengekang penularan COVID-19,” katanya.

Mengulas lanjut, Masidi bagaimanapun, berkata jika PKPB diteruskan, kerajaan boleh melonggarkan beberapa syarat atau SOP mengikut situasi semasa.

“Kalau situasi di Sabah bertambah baik sepanjang minggu ini, mungkin kita boleh melonggarkan syarat PKPB seterusnya,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Ditemui Maut Di Bawah Kereta Di Keningau

KENINGAU: Seorang wanita ditemui maut tersepit di bawah kereta di hadapan rumahnya, di Kampung Biah, Batu 4, di sini, semalam.

Mayat wanita berusia 40-an itu ditemui oleh suaminya, jam 7.10 malam sebelum bertindak menghubungi pihak berkuasa.

Ketua Polis Daerah Keningau, Deputi Superintendan Shahrudin Mat Husain, berkata siasatan di tempat kejadian mendapati mangsa ditemui di bawah kereta jenis Hyundai di hadapan rumahnya.

“Pihak Hospital Keningau mengesahkan mangsa sudah meninggal dunia. Pasukan bomba dari Balai Bomba dan Penyelamat (BBP) Keningau mengeluarkan mangsa daripada bawah kereta berkenaan.

“Mangsa kemudian dibawa ke Hospital Keningau untuk tindakan lanjut. Pasukan Forensik juga dipanggil untuk membantu siasatan di tempat kejadian,” katanya ketika dihubungi, hari ini.

Beliau berkata, pihaknya akan menyiasat kejadian itu daripada pelbagai aspek termasuk dari aspek jenayah.

“Bagaimanapun, setakat ini tiada sebarang keterangan berkaitan dalam unsur jenayah.

“Siasatan masih dijalankan dan kes diklasifikasikan sebagai mati mengejut,” katanya.- BH Online


PGA Gagalkan Cubaan 10 Warga Asing Masuk Perairan Sabah

SEMPORNA: Hasrat 10 pendatang tanpa izin (PTI) cuba menyeludup masuk ke perairan negara gagal selepas berjaya ditahan pasukan keselamatan, di sini.

Dalam kejadian jam 5.15 petang itu, pasukan Polis Diraja Malaysia cawangan Kompeni ‘B’ Batalion 14 Pasukan Gerakan Am (PGA) Semporna yang menjalankan rondaan rutin terserempak dengan sebuah bot dalam keadaan mencurigakan di perairan antara Pulau Bohey Dulang dan Pulau Pom-Pom.

Pegawai Pemerintah Batalion 14 PGA Tawau Superintendan Mohd Yacob Murad berkata, bot yang membawa kesemua PTI terbabit dipercayai dari arah negara jiran cuba masuk ke perairan negara melalui laluan tikus.

“Juragan bot yang menyedari kehadiran pihak berkuasa bertindak cuba meloloskan diri, namun tindakan pantas anggota PGA, kesemua mereka berjaya ditahan.

“Hasil pemeriksaan awal, mendapati terdapat enam lelaki dewasa berumur 21 hingga 47 tahun, seorang perempuan dewasa, 29, dan tiga kanak-kanak lelaki dan perempuan berumur 3 hingga 9 tahun di dalam bot terbabit,” katanya dalam kenyataan media, di sini semalam.

Mohd Yacob berkata, pemeriksaan lanjut mendapati kesemua suspek terbabit didapati tidak mempunyai sebarang dokumen pengenalan diri yang sah.

Menurutnya, pihaknya juga menemui lima beg pakaian dipercayai milik kesemua suspek dan 21 keping wang kertas negara jiran berjumlah peso 6,310.

“Pihak kami juga turut merampas sebuah bot, tiga jerikin minyak petrol dan dua enjin bot yang dianggarkan bernilai RM3,373 sebelum dibawa ke Pejabat Polis Daerah (IPD) Semporna untuk tindakan lanjut.

“Kesemua suspek disiasat mengikut Seksyen 26J Akta Antipemerdagangan Orang dan Antipenyeludupan Migran (ATIPSOM) 2007,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ketua kerani mengaku tidak bersalah pecah amanah bernilai RM688,868.85

KETUA kerani pasaraya dihadapkan ke Mahkamah Sesyen Kota Kinabalu, hari ini, atas pertuduhan melakukan pecah amanah membabitkan nilai RM688,868.85.

Tertuduh, Nur Assmi Kasir, 23, bagaimanapun mengaku tidak bersalah selepas pertuduhan dibacakan di hadapan hakim Noor Hafizah Mohd Salim.

Mengikut pertuduhan, tertuduh yang bekerja di CKS Supermarket Sepanggar melakukan kesalahan itu antara 26 Nov hingga 4 Dis tahun lalu.

Tertuduh yang diamanahkan untuk memasukkan wang hasil jualan milik syarikat ke bank didakwa melakukan pecah amanah dengan menjadikan wang bagi kegunaan sendiri.

Tertuduh didakwa mengikut Seksyen 408 Kanun Keseksaan yang memperuntukkan hukuman penjara selama tempoh tidak kurang dari satu tahun dan tidak lebih dari empat belas tahun dan sebat serta boleh juga dikenakan denda.

Dalam sesi pertuduhan hari ini, peguam Farazwin Haxdy yang mewakili tertuduh meminta mahkamah supaya membenarkan ikat jamin kepada anak guamnya dengan jaminan sebanyak RM5,000.

Katanya, suami tertuduh hanya seorang penjual sayur dan ikan masin selain tertuduh yang sedang mengandung dua bulan turut mempunyai masalah kesihatan menghidap penyakit asma.

Timbalan Pendakwa Raya Umar Faiz, bagaimanapun, meminta mahkamah supaya membenarkan ikat jamin dengan nilai 10 peratus daripada jumlah pertuduhan kerana ia membabitkan nilai yang besar.

Hakim kemudiannya memutuskan wang jaminan sebanyak RM10,000 dengan dua orang penjamin selain melapor diri ke Balai Polis Inanam setiap hari Jumaat.

Noor Hafizah turut menetapkan 15 Mac untuk pengurusan kes manakala perbicaraan akan dijalankan pda 10 hingga 12 Jun tahun ini. – Harian Metro


ADUN Kunak Nafi Akan Keluar Warisan

KUNAK: Ahli Dewan Undangan Negeri (ADUN) Kunak Norazlinah Arif menafikan dakwaan yang dia akan keluar daripada parti Warisan dalam tempoh terdekat, seperti dilaporkan sebuah portal berita tempatan, baru-baru ini.

Beliau berkata, dakwaan terbabit hanya satu fitnah dan berniat jahat untuk mencetuskan provokasi serta mengelirukan pengundi Warisan khususnya di Kunak.

“Saya masih kekal berjuang bersama pucuk pimpinan Warisan yang diketuai Presidennya, Shafie Afdal sekali gus memberikan fokus membantu rakyat selepas diberikan mandat pada pilihan raya negeri (PRN) lalu.

“Ingin saya tegaskan bahawa saya masih menjadi wakil rakyat di bawah payung Parti Warisan, dakwaan itu hanya satu bentuk propaganda politik sahaja.

“Saya tetap memilih untuk membela rakyat, sesuai dengan kapasiti pembangkang untuk terus menyuarakan hak rakyat dengan sebaik mungkin seterusnya membantu presiden memantapkan ahli di peringkat akar umbi,” katanya dalam satu kenyataan, hari ini.

Norazlinah berkata, setakat ini beliau tidak melihat usaha Gabungan Rakyat Sabah (GRS) untuk membela rakyat termasuk menyelesaikan masalah rakyat yang terkesan akibat pandemik Covid-19.

“Bantuan bakul makanan pun mereka sudah gagal dalam melaksanakannya kerana masih ramai yang terkesan tidak menerimanya dan oleh sebab itu, saya mahu fokus dengan tugas selaku wakil rakyat bagi membantu rakyat di kawasan Kunak,” katanya.

Sementara itu, Norazlinah berkata beliau bertuah kerana semua penyokong serta rakyat yang menemuinya sentiasa kekal serta menyokong perjuangan Warisan.

“Dakwaan saya keluar parti kerana kecewa dengan perjuangan Presiden Warisan yang semakin hilang arah juga adalah palsu dan fitnah tapi saya yakin pengundi serta penyokong saya di DUN Kunak tidak terpengaruh dengan berita palsu ini,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM, PGU Sabah Laksana Penerbangan Ihsan

KOTA KINABALU: Pasukan Polis Marin (PPM) bersama Pasukan Gerakan Udara (PGU) Sabah hari ini melaksanakan penerbangan ihsan membawa anggota PPM Semporna yang selesai menjalani rawatan pembedahan usus besar di Hospital Tawau.

Konstabel Samri Ghani, 28, berasal dari Kampung Inunam, Beaufort mula menerima rawatan di hospital itu 24 Mac lalu sehingga hari ini.

Komander PPM Wilayah Empat Sabah Asisten Komisioner Mohamad Pajeri Ali berkata, anggota terbabit berlepas pada 11.30 pagi tadi di Lapangan Terbang Tawau dengan menaiki pesawat Cessna Caravan CE208 PGU dan diiringi seorang pegawai PPM, dua pegawai PGU serta seorang anggota.

“Pada jam 1.30 petang, pesawat PGU dan mendarat di Lapangan Terbang Antarabangsa (KKIA) Kota Kinabalu dan terus ke Pangkalan Hadapan PGU Kota Kinabalu.

“Anggota terbabit dibawa kemudiannya dihantar ke kampung keluarganya untuk berehat bagi pemulihan diri,” katanya pada kenyataan.

Beliau berkata, walaupun sibuk dengan operasi Covid-19 namun kebajikan pegawai dan anggota PPM W4 Sabah tetap akan dibela.

“Terima kasih kepada PGU Sabah kerana membantu anggota PPM Semporna melalui penerbangan ihsan ini,” katanya.


Pindaan Undang-Undang Perlu Bagi Selesaikan Isu Individu Tanpa Warganegara Di Sabah

PINDAAN UNDANG-UNDANG PERLU BAGI SELESAIKAN ISU ‘STATELESS’ DI SABAH

KOTA KINABALU: Suruhanjaya Hak Asasi Manusia Malaysia (Suhakam) melihat keperluan untuk kerajaan melakukan pindaan dalam undang-undang Jabatan Imigresen Malaysia sedia ada dalam usaha menangani isu individu tanpa warganegara (stateless) di Sabah.

Pesuruhjaya Suhakam Jerald Joseph berkata, daripada kira-kira 500 kes yang Suhakam terima setiap tahun di Sabah, 80 peratus adalah berkaitan isu individu tanpa warganegara dan kesemua kes itu tidak berjaya diselesaikan.

“Isu berkaitan dokumentasi ini susah untuk diselesaikan. Apabila kami menerima kes, kami akan hantar kepada Jabatan Pendaftaran Negara dan mereka berikan jawapan tanpa ada penyelesaian. Isu dokumentasi memang tidak boleh ke depan.

“Kita kena melihat undang-undang yang ada. Jika tidak ubah undang-undang atau polisi, selamanya akan begini (tiada penyelesaian). Banyak persoalan tetapi tiada jawapan dan penyelesaian.

“Namun, kita berharap dengan pertemuan ini, ia adalah permulaan yang baik kerana Ketua Menteri meminta kita menghantar senarai kes kepada Setiausaha Kerajaan Negeri (SKN) dan Pejabat SKN bersedia untuk bekerjasama dengan kita untuk mencari penyelesaian,” katanya ketika ditemui selepas mengadakan Kunjungan Hormat kepada Ketua Menteri Datuk Seri Panglima Haji Mohd Shafie Apdal, di Dewan Undangan Negeri Sabah, di sini pada Isnin.

Beliau berkata, Ketua Menteri juga memberi saranan untuk mencari kaedah penyelesaian secara ‘pragmatic’ dalam menyelesaikan isu dokumentasi ini.

Maka, jika ada isu individu tanpa warganegara mungkin mereka perlu dirujuk kepada kedutaan Filipina dan Indonesia agar dapat mencari ruang mempercepatkan proses pemberian dokumentasi berkenaan.

“Bila ada dokumen itu nanti, mereka boleh bekerja secara sah kerana sebelum ini ramai mereka yang tiada dokumen asas untuk menjadi pekerja yang sah,” jelasnya.

Selain isu dokumentasi, isu tanah Orang Asal juga antara yang paling banyak diterima di Sabah.

Untuk menyelesakan isu ini, polisi sedia ada perlu diperhalusi. Ada syarikat dikatakan mula membuka tanah untuk perladangan sawit.

“Bagi mencari penyelesaian kena tahu adakah tanah itu, tanah Orang Asal yang ada di sana. Ketua Menteri juga sangat memberi kerjasama dalam mencari jalan penyelesaian dalam menangani isu tanah,” jelasnya.

Kemudian ditanya mengenai kes yang berjaya diselesaikan, Jerald berkata, sebanyak 30 peratus kes berjaya diselesaikan di Sabah pada tahun lalu.

Untuk seluruh Malaysia, daripada 1,200 kes yang diterima tahun lalu, hanya 50 peratus berjaya diselesaikan.

Ketika ditanya mengenai statistik terbaru individu tidak berdokumen di Sabah, beliau berkata, tiada jumlah sebenar yang dikenalpasti.

“Ini salah satu persoalan yang kita tanya Ketua Menteri. Ini sesuatu yang kita kena kenalpasti.

”Kita tidak tahu jika jumlahnya sejuta atau dua juta. Itu tidak penting buat masa ini tapi keparahan isu ini kita setuju,” jelasnya.

Turut hadir adalah Pesuruhjaya Suhakam Sabah Datuk Godfrey Gregory Joitol. – BorneoToday


Cinta Tiga Segi, Bapa & Anak Rebut Janda Anak 3

BALIKPAPAN: Kisan bapa dan anak lelaki berebut cinta janda cantik anak tiga, berakhir tragedi apabila wanita itu mati dibunuh.

Surya.co.id melaporkan, janda berusia 33 tahun itu menjadi rebutan bapa, Ibramsyah, 55, dengan anak lelakinya, Zaharuddin, 33.

Zaharuddin dipercayai menjalin hubungan dengan janda itu selama beberapa bulan dan pada masa sama bapanya turut menaruh hati kepada wanita itu.

Lelaki itu dipercayai berang sebaik mengetahui kekasih hatinya turut menjalin hubungan sama dengan bapanya.

Dalam laporan itu menyebut, akibat marah dan cemburu, Zaharuddin menikam wanita itu beberapa kali hingga mati ketika bersemuka dengan janda berkenaan.

Zaharuddin ketika ditemubual wartawan selepas ditangkap polis mengaku dia sudah sembilan bulan menjalin hubungan dengan wanita berkenaan.

Bagaimanapun, dia tidak boleh menerima kecurangan kekasihnya yang turut menjalinkan hubungan sulit dengan bapa sendiri.

“Saya sebenarnya mahu berbincang baik-baik tetapi dia memarahi dan mengherdik saya.

“Saya hanya mahu dia membuat pilihan sama ada saya atau bapa, tetapi dia tidak mengaku membuatkan saya naik marah dan menikamnya,” katanya.

Selepas membunuh wanita itu, Zaharuddin melarikan diri tetapi berjaya ditangkap polis dan ditembak di kaki kerana melawan.


Habiskan i-Lestari Akaun 2, Baru Keluarkan i-Sinar Akaun 1 KWSP

KUALA LUMPUR: Pencarum Kumpulan Wang Simpanan Pekerja (KWSP) perlu menghabiskan jumlah pengeluaran maksimum inisiatif i-Lestari daripada Akaun 2 terlebih dahulu sebelum boleh membuat pengeluaran daripada Akaun 1 menerusi inisiatif i-Sinar.

Ketua Setiausaha Perbendaharaan, Datuk Asri Hamidon, berkata itu adalah antara beberapa syarat yang diputuskan kepada pencarum yang layak memohon program i-Sinar.

“Untuk bantuan kepada pencarum KWSP, sebelum ini dalam Pakej Rangsangan Ekonomi Prihatin Rakyat (PRIHATIN), kerajaan sudah membenarkan pengeluaran Akaun 2 di bawah i-Lestari sebanyak RM500 sebulan selama 12 bulan, dengan jumlah keseluruhan sebanyak RM6,000.

“Dalam Belanjawan 2021 pula, kerajaan benarkan pengeluaran Akaun 1 oleh pencarum KWSP dengan beberapa syarat, antaranya ia disasarkan kepada golongan yang terjejas.

“Selain itu, pencarum (yang layak) perlu menghabiskan Akaun 2 di bawah jumlah maksimum i-Lestari terlebih dahulu, baru boleh dikeluarkan Akaun 1,” katanya dalam program Selamat Pagi Malaysia yang disiarkan secara langsung di TV1, hari ini.

Beliau berkata demikian ketika ditanya mengenai kaedah untuk membolehkan inisiatif pengeluaran simpanan Akaun 1 KWSP turut dinikmati pencarum yang terkesan dalam tempoh pandemik COVID-19, selain mereka yang kehilangan pekerjaan.

Mengulas lanjut, Asri berkata, kerajaan sedang berbincang dengan KWSP mengenai beberapa kriteria lain untuk membantu lebih banyak pencarum yang terkesan menerusi pengeluaran simpanan Akaun 1.

“Kerajaan meminta KWSP supaya memperhalusi dan mempertimbangkan penambahbaikan kriteria pengeluaran.

“Kerajaan akan meneliti semua aspek tentang apa yang boleh dilakukan untuk menjamin kesejahteraan rakyat dan ekonomi negara,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Covid-19: Kapal Dilarang Berlabuh, Penumpang Nekad Terjun Laut

Jakarta: Penumpang sebuah kapal persiaran, KM Lambelu nekad terjun laut sebaik mengetahui kapal yang dinaiki dilarang berlabuh di Pelabuhan Lorens Say, Maumere, Nusa Tenggara Timur.

Kompas melaporkan, larangan itu berikutan tiga anak kapal disahkan positif Covid-19.

Aksi nekad penumpang terjun dari kapal itu dirakam menerusi video dan menjadi tular di media sosial.

Ketua Basarnas Maumere, Putu Sudayana berkata, penumpang memakai jaket keselamatan dan melompat.

“Terdapat lima penumpang yang dilihat berenang menggunakan jaket keselamatan menuju ke daratan,” katanya.

Melihat tindakan nekad penumpang itu memaksa pemimpin daerah Sikka Fransiskus Roberto Diogo mengizinkan kapal berlabuh dengan beberapa syarat.

Mendengar hal itu, penumpang yang sempat berenang di laut itu kembali semula ke KM Lambelu.

“Melihat aksi mereka, kapal dibenarkan berlabuh, lima penumpang yang lompat pun naik sendiri ke kapal dan selamat,” kata Putu.

Fransiskus menjelaskan, penumpang KM Lambelu tidak dibenarkan turun daripada kapal itu.- Agensi


6,320 Kes Baharu Covid-19, 50 Kematian Hari Ini

KUALA LUMPUR: Sebanyak 6,320 kes baharu Covid-19 dengan 50 kematian direkodkan setakat 12 tengah hari ini.

Ketua Pengarah Kesihatan Tan Sri Dr Noor Hisham Abdullah berkata, data terbaharu itu menjadikan jumlah keseluruhan kes jangkitan mencecah 505,115 di seluruh negara.

“Daripada 6,320 kes baharu itu, 6,317 adalah kes tempatan manakala tiga kes lagi membabitkan kes import (bukan warganegara).

“Angka kematian hari ini pula ialah 50 kes dengan 652 kes memerlukan rawatan Unit Rawatan Rapi (ICU) serta 370 memerlukan bantuan pernafasan,” katanya pada sidang media bersama Menteri Kanan (Keselamatan) Datuk Seri Ismail Sabri Yaakob, hari ini.

Menurutnya, 4,694 kes pulih dilaporkan hari ini menjadikan jumlah kumulatif ialah 449,234 kes atau 88.9 peratus.

Katanya, 17 kluster baharu turut direkodkan hari ini menjadikan jumlah kumulatif mencecah 2,001 kluster.

“Jumlah kluster tamat ialah 1,466 kluster manakala 535 lagi kluster masih aktif,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Lagi Lokaliti Di Sabah Dikenakan PKPD

KOTA KINABALU: Sebanyak lima lagi lokaliti di Sabah diarah menjalani perintah kawalan pergerakan diperketatkan (PKPD) bermula 16 Ogos ini.

Menteri Kanan Luar Negeri (Keselamatan), Hishammuddin Hussein berkata dalam kenyataan, pelaksanaan PKPD di semua lokaliti itu adalah susulan penilaian risiko serta trend jangkitan Covid-19 yang dijalankan Kementerian Kesihatan (KKM).

Berikut adalah lokaliti-lokaliti yang terlibat dalam pelaksanaan, pelanjutan dan penamatan PKPD di Sabah mulai 17 Ogos ;

Pelanjutan PKPD pada 17 hingga 20 Ogos

Penamatan PKPD di Sabah pada 16 Ogos:

Mengenai perkembangan Operasi Pematuhan, Hishammuddin berkata, sebanyak 174 kompaun dikeluarkan dan sembilan lagi direman atas kesalahan ingkar SOP semalam.

Katanya, selain itu 65 premis membabitkan kilang, tapak perniagaan dan tapak pembinaan diarahkan tutup kerana gagal mematuhi SOP.

Tambahnya, seramai 19 orang pendatang asing tanpa izin (PATI) ditahan dan tiga buah kenderaan darat turut dirampas dalam Operasi Benteng.


Baki Menteri Kabinet Sabah Dijangka Angkat Sumpah Minggu Ini – Bung Moktar

KOTA KINABALU: Beberapa lagi portfolio menteri Kabinet Sabah dijangka dapat diumumkan minggu ini dengan majlis angkat sumpah dirancang pada Khamis, kata Timbalan Ketua Menteri I, Datuk Seri Bung Moktar Radin.

Beliau berkata, senarai ahli Dewan Undangan Negeri (ADUN) yang dicalonkan untuk diangkat memegang beberapa portfolio menteri sudah diserahkan kepada Ketua Menteri, Datuk Seri Hajiji Mohd Noor.

“Senarai tersebut melibatkan senarai daripada parti-parti di bawah Gabungan Rakyat Sabah (GRS).

“Untuk Barisan Nasional (BN) kita telah serahkan dan kita mungkin akan ketahui portfolio menteri-menteri esok kerana jangkaan majlis angkat sumpah adalah pada Khamis ini.

“Apa pun semua itu termasuk tarikh angkat sumpah perlu mendapat perkenan daripada Tuan Yang Terutama (TYT) Tun Juhar Mahiruddin,” Katanya ketika dihubungi Astro AWANI pada Selasa.

Mengulas perkembangan semasa banjir yang melibatkan beberapa daerah di negeri itu, Bung yang juga Menteri Kerja Raya Sabah menjelaskan beliau akan melakukan tinjauan di kawasan terjejas esok.

“Saya akan melawat kawasan-kawasan terjejas termasuk di kawasan jambatan runtuh.

“Isu jambatan runtuh di Kampung Melangkap, saya ingin maklumkan bahawa jambatan ini masih lagi dalam seliaan kontraktor.

“Justeru itu saya meminta orang ramai jangan terlalu bimbang kerana kontraktor akan melakukan kerja baik pulih jambatan dengan segera demi keselesaan penduduk dan pengguna,” katanya.

Sehingga jam 4 petang Selasa, 341 orang mangsa banjir ditempatkan di enam buah pusat pemindahan sementara di kawasan terjejas banjir di Kota Kinabalu, Tuaran dan Kota Belud. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ismail Sabri Dilantik Sebagai TPM, Hishammuddin Sebagai Menteri Kanan – Pejabat PM

KUALA LUMPUR: Menteri Pertahanan Datuk Seri Ismail Sabri Yaakob dilantik sebagai Timbalan Perdana Menteri, berkuat kuasa serta merta.

Pejabat Perdana Menteri dalam kenyataan hari ini memaklumkan, Ismail Sabri kekal memegang portfolio Menteri Pertahanan.

Menurutnya, pelantikan ini akan dapat membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini.

Kenyataan itu juga memaklumkan, Datuk Seri Hishammuddin Tun Hussein pula dilantik sebagai Menteri Kanan Luar Negeri.

Katanya, sebagai Menteri Kanan, beliau akan mengetuai Kluster Keselamatan yang sebelum ini diketuai Ismail Sabri.

“Di samping itu, YAB Perdana Menteri bersetuju supaya Hishammuddin membantu beliau dalam pelaksanaan Pelan Pemulihan Negara.

“Kedua-dua pelantikan ini telah disembah maklum kepada KDYMM Seri Paduka Baginda Yang di-Pertuan Agong dan berkuatkuasa serta-merta.

“Adalah diharapkan pelantikan ini akan meningkatkan lagi keupayaan Kerajaan Perikatan Nasional (PN) khususnya dalam menghadapi pandemik Covid-19, memperkuatkan perpaduan dalam kalangan partiparti yang membentuk kerajaan dan memperkukuhkan Kerajaaan PN dengan tadbir urus yang telus, bebas rasuah dan berintegriti.

Pejabat Perdana Menteri mengucapkan setinggi-tinggi tahniah kepada Ismail Sabri dan Hishammuddin atas pelantikan ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Hilang Di Tuaran Ditemui Lemas

KOTA KINABALU: Remaja lelaki yang hilang ketika mandi bersama tiga rakannya di sungai Kampung Sekudung, Serusup, di Tuaran, Jumaat lalu, ditemui meninggal dunia.

Mangsa, Mohamad Amar Qayyum Rasmi, 15, ditemui terapung, selain tersangkut di kawasan bakau oleh penduduk kampung, kira-kira enam kilometer daripada lokasi mangsa dilaporkan hilang.

Ketua Balai Bomba dan Penyelamat Tuaran Abdul Qawie Abdul Gapar, berkata operasi mencari mangsa masuk hari ketiga bermula jam 6.30 pagi tadi.

Bagaimanapun, katanya, mangsa dilaporkan ditemui orang awam pada jam 8.13 pagi yang kemudiannya memaklumkan kepada pos kawalan tempat kejadian (PKTK).

“Pasukan bomba kemudian segera bergegas ke lokasi dengan memakai kelengkapan PPE (set pakaian pelindung diri) untuk mengambil mayat mangsa.

“Sebaik berjaya dikeluarkan daripada kawasan bakau, mayat mangsa segera dibawa balik ke PKTK, sebelum diserahkan kepada pihak polis untuk tindakan lanjut,” katanya ketika dihubungi FMT.

Dalam kejadian kira-kira jam 3.30 petang, Jumaat lalu, mangsa dilaporkan hilang ketika mandi bersama tiga rakannya.

Operasi pencarian kemudiannya terus dilancarkan namun terpaksa ditangguhkan dua kali akibat keadaan cuaca gelap dan tidak mengizinkan. – FMT


Polis Cari Waris Mangsa Lemas Di Sungai Moyog

PENAMPANG: Polis sedang mencari waris atau ahli keluarga seorang lelaki yang ditemukan lemas di Sungai Moyog, Kampung Tuavon di sini, 14 Januari lalu.

Mangsa yang dianggarkan berusia lingkungan 30-an itu mempunyai tatu di lengan kanan berbentuk ‘Love’ dengan tulisan ‘Aya’ dan ‘Johan’.

Ketua Polis Daerah Penampang Deputi Superintendan Mohd Haris Ibrahim berkata, ketika ditemukan mangsa berada dalam keadaan lengkap berpakaian baju T dan berseluar panjang hitam.

Menurutnya, mayat terbabit masih berada di Jabatan Forensik, Hospital Queen Elizabeth I (HQEI), Kota Kinabalu.

“Sehingga kini, pihak polis masih menunggu waris atau ahli keluarga mangsa untuk menuntut mayat lelaki berkenaan.

“Mana-mana pihak yang kehilangan ahli keluarga atau mempunyai maklumat berkaitan waris atau keluarga mangsa diminta tampil membantu siasatan,” katanya dalam kenyataan media, hari ini.

Mohd Haris berkata, sesiapa yang mempunyai maklumat boleh menghubungi Pegawai Penyiasat Asisten Superintendan Mohamediah Sani di talian 019-8634811 atau hubungi Ibu Pejabat Polis Daerah (IPD) Penampang, 088-712222. – HMetro


TERKINI: Agong Mendapati Tiada Keperluan Isytihar Darurat

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, bertitah tiada keperluan untuk mengisytiharkan darurat di negara ini buat masa ini.

Dalam satu kenyataan sebentar tadi, Datuk Pengelola Bijaya Diraja Istana Negara, Datuk Indera Ahmad Fadil Shamsuddin, berkata keputusan itu dibuat hasil perbincangan dalam mesyuarat khas Raja-Raja Melayu di Istana Negara, hari ini.

Katanya, Al-Sultan Abdullah merasakan kerajaan ketika ini berjaya menangani wabak COVID-19 dengan baik dan berkesan.

“Seri Paduka Baginda amat mempercayai keupayaan kerajaan di bawah pimpinan Perdana Menteri untuk terus melaksanakan dasar dan tindakan penguatkuasaan bagi membendung gejala wabak COVID-19 ini dari terus merebak.

“Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuti Am Pada 30 Julai 2019

Kerajaan mengumumkan 30 Julai sebagai cuti am tambahan bagi seluruh negara sempena Hari Pertabalan Yang di-Pertuan Agong ke-16, Al-Sultan Abdullah Ri’ayatuddin Al-Mustafa Billah Shah.

Ketua Setiausaha Negara Datuk Seri Dr Ismail Bakar dalam kenyataan hari ini berkata, pengisytiharan hari kelepasan am tambahan itu dibuat berdasarkan Seksyen 8 Akta Hari Kelepasan Am 1951 (Akta 369) bagi Semenanjung Malaysia dan Wilayah Persekutuan Labuan.

“Bagi Sabah dan Sarawak, tindakan akan diambil oleh kerajaan negeri masing-masing mengikut undang-undang negeri,” katanya.


Kenali Etnik, Budaya Sabah Hanya ‘Di Hujung Jari’

KOTA KINABALU: Orang ramai boleh mendalami etnik dan budaya di Sabah menerusi aplikasi “E-Culture Sabah” yang dilancarkan Kementerian Pelancongan, Kebudayaan dan Alam Sekitar negeri itu hari ini.

Menterinya, Jafry Ariffin berkata, aplikasi itu dibangunkan Lembaga Kebudayaan Sabah dengan kerjasama Alpha Graphic Mobile Apps Developer sejak awal bulan lalu.

“Sabah merupakan negeri yang mempunyai paling banyak etnik di Malaysia, iaitu 35 etnik dan 217 sub etnik.

“Untuk mengenali etnik serta budayanya, kita perlu turun ke kampung untuk berjumpa mereka ataupun pada musim perayaan atau pesta budaya, barulah kita dapat melihat dengan lebih dekat.

“Namun, dengan pengenalan aplikasi E-Culture Sabah, persoalan berkaitan etnik dan budaya boleh diketahui dengan mudah dan hanya di hujung jari,” katanya ketika berucap merasmikan aplikasi itu di Balai Seni Lukis Sabah hari ini.

Beliau berkata, sejarah dan latar belakang, kepercayaan, amalan dan pantang larang, alat muzik dan tarian tradisional, pakaian tradisional etnik, makanan tradisional serta bahasa etnik akan dipaparkan dalam bentuk infografik padat serta mudah difahami.

“Dalam aplikasi ini, pengguna juga boleh mempelajari asas bahasa sukuan Sabah dalam bentuk audio dan ianya amat berguna, terutama bagi pengguna yang ingin mempelajari asas bahasa sukuan di Sabah, khususnya generasi muda.

“Kandungan dalam bahasa etnik akan ditambah dan dikemas kini dari semasa ke semasa bagi membolehkan lebih banyak kosa kata diperoleh menerusi aplikasi ini.”

Katanya, aplikasi itu turut memuatkan permainan telefon bimbit dan “mini puzzle”. – FMT


Tujuh Cedera Dua Kenderaan Bertembung Di Jalan Telupid-Ranau

RANAU: Tujuh individu yang menaiki dua kenderaan mengalami kecederaan selepas kereta dinaiki bertembung di Kampung Pinorotuan Jalan Ranau-Telupid, di sini.

Ketua Operasi Pegawai Bomba (PB) Farro Raison berkata, pihaknya menerima panggilan kecemasan berkenaan kejadian pada jam 12.02 tengahari.

“Bertindak atas kejadian, kita menggegaskan lima anggota dari Balai Bomba dan Penyelamat (BBP) Ranau ke lokasi bagi menjalankan operasi penyelamatan.

“Kejadian membabitkan sebuah kereta sedan dan kereta pelbagai guna yang bertembung, menyebabkan tujuh mangsa mengalami kecederaan,” katanya.

Beliau berkata dua mangsa berumur 10 dan 52 tahun di dalam kereta pelbagai guna manakala lima yang lain berumur 11 bulan hingga 36 termasuk dua kanak-kanak di dalam kereta sedan.

“Kesemua mangsa berjaya dikeluarkan oleh orang awam dan diberikan rawatan awal oleh pasukan EMRS serta ambulans sebelum dihantar ke hospital kemudiannya bagi menerima rawatan selanjutnya.

“Operasi keseluruhan ditamatkan jam 12.31 tengahari,” katanya.


Pengerak Awal BERSATU Keluar Parti, Tidak Setuju Lantikan Hajiji

KOTA KINABALU: Parti Pribumi Bersatu Malaysia (Bersatu) Sabah yang baru ditubuhkan kini bergolak selepas beberapa pemimpin terawalnya yang merupakan penggerak utama membawa parti itu ke Sabah mengisytiharkan keluar parti.

Datuk Thomas Mojuga Tukung yang merupakan antara tulang belakang penubuhan Bersatu Sabah berkata, tindakan beliau dan 260 pemimpin lain termasuk ketua bahagian, pemimpin Armada dan Srikandi meninggalkan Bersatu adalah disebabkan tidak bersetuju dengan pelantikan bekas ADUN UMNO, Datuk Hajiji Noor sebagai Penyelaras Bersatu Sabah.

Katanya, berikutan itu, kesemua pemimpin berkenaan mengumumkan menyertai Parti Warisan Sabah (Warisan) kerana percaya kepada kepimpinan Presidennya, Datuk Seri Mohd. Shafie Apdal merangkap Ketua Menteri Sabah.

“Kami adalah penggerak pertama Bersatu masuk ke Sabah yang berpusat di Pulai, Johor Baharu menerusi Ketua Bahagian Yacob Atan.

“Sebelum Pilihan Raya Umum Ke-14 (PRU14) kami telah bergerak dan berkerja keras untuk menumbangkan parti Barisan Nasional (BN) malah sehingga kini saya sendiri telah berjaya mendaftar 18,000 ahli di Kudat.

“Kepimpinan Bersatu telah berjanji tidak akan menerima ahli UMNO dan berikan jawatan tetapi keputusan itu menikam di belakang pemimpin yang sedia ada, malah bekas ahli UMNO pula yang dilantik menerajui Bersatu Sabah,” kata Thomas dalam sidang akhbar hari ini.

Thomas berkata, mereka turut kecewa selepas Bersatu Sabah menyisihkan pemimpin yang selama ini bekerja keras untuk parti itu iaitu Datuk Sahran Untai apabila beliau langsung tidak dipilih menjawat apa-apa jawatan.

“Dengan ini kami kesemua pemimpin bahagian, Srikandi, Armada dan ahli-ahli bahagian yang terdiri daripada 260 orang amat kesal dengan keputusan daripada Bersatu Pusat, bertindak keluar dari PPBM.

“Kami sebulat suara menyertai Warisan pimpinan Datuk Seri Panglima Haji Mohd Shafie Apdal demi memantapkan kerajaan Sabah yang dipimpin oleh anak watan Sabah dan parti tempatan,” katanya.

Menurut Thomas, kira-kira 20,000 ahli Bersatu turut mengambil langkah meninggalkan parti itu dan menyertai Warisan.

Sementara itu, seorang lagi pemimpin penggerak awal Bersatu Sabah, Marianie Sulaiman berkata, beliau meninggalkan parti kerana melihat seolah-olah perjuangan mereka tidak diterima sebaliknya hanya bekas-bekas pemimpin UMNO yang dilantik menjawat jawatan.

“Kita masuk Bersatu pada awalnya siap berjuang serta membantu berkempen untuk parti Warisan disebabkan Bersatu belum melebarkan sayapnya, kami telah berteduh di bahagian Pulai semasa proses Bersatu masuk ke Sabah.

“Kami menyertai Bersatu kerana berjuang dengan penuh komitmen dan berkorban demi memastikan BN kalah, amat mengecewakan kami mengharapkan perubahan kerajaan dan pemimpin pemimpin muka baru tapi pelantikan itu hanya menukar baju, lantikan baru ditaja oleh UMNO,” katanya. – BorneoToday


PKP 3.0: Negara Kerugian RM1 Bilion Sehari – PM

KUALA LUMPUR, 15 Jun : Negara kerugian RM1 bilion sehari sepanjang Perintah Kawalan Pergerakan (PKP) 3.0 yang dilaksanakan pada masa ini, kata Perdana Menteri Tan Sri Muhyiddin Yassin.

Menyifatkan keputusan melaksanakan PKP 3.0 bukan sesuatu yang mudah, beliau berkata Malaysia  perlu segera keluar daripada krisis COVID-19 demi kesihatan dan kelangsungan hidup semua.

“Saya telah umumkan pakej rangsangan ekonomi dan bantuan kewangan PEMERKASA Tambahan bernilai RM40 bilion dengan suntikan fiskal sebanyak RM5 bilion ringgit.

“Saya berharap bantuan daripada kerajaan ini dapat meringankan beban yang ditanggung oleh individu dan perniagaan yang terkesan,” katanya dalam perutusan khas Pelan Pemulihan Negara: Peralihan Fasa PKP secara berperingkat yang disiarkan secara langsung, hari ini.

Menteri Kewangan Tengku Datuk Seri Zafrul Abdul Aziz sebelum ini berkata negara mengalami kerugian sebanyak RM2.4 bilion sehari semasa pelaksanaan PKP 1.0, dan berkurangan kepada RM300 juta sehari semasa PKP 2.0 berikutan lebih banyak sektor ekonomi dibenarkan beroperasi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Filipina Rogol Remaja Hingga Hamil & Melahirkan Anak Dipenjara 20 Tahun & Sebat

KOTA KINABALU: Seorang warga Filipina tanpa dokumen berumur 21 tahun yang merogol seorang remaja tempatan sehingga hamil dan melahirkan bayi perempuan, dipenjara 20 tahun dan dikenakan 10 sebatan rotan.

Hakim Mahkamah Sesyen Elsie Primus menjatuhkan hukuman itu kepada Marham Abdul Hamid yang mengaku bersalah kepada tuduhan terhadapnya.

Marham telah merogol remaja berusia 15 tahun itu pada pertengahan Julai 2018 di sebuah rumah di Kota Belud.

Kesalahan di bawah Seksyen 376 Kanun Keseksaan itu membawa hukuman penjara antara 10 dan 30 tahun, serta sebatan, jika sabit kesalahan.

Semasa rayuan, Marham yang tidak diwakili, meminta hukuman ringan dan hukuman bermula dari tarikh dia ditangkap.

Bagaimanapun, Timbalan Pendakwa Raya Mas Izzaty Lokman menggesa mahkamah menjatuhkan hukuman berat atas sebab Marham telah merogol remaja itu yang kemudiannya melahirkan bayi akibat kejadian rogol tersebut.

Mas Izzaty berkata, semasa kejadian itu, mangsa baru berumur 15 tahun dan Marham telah memaksa remaja itu meminum alkohol sebelum merogolnya.

Mahkamah memerintah Marham menjalani hukuman penjara dari tarikh dia ditangkap dan dirujuk ke Jabatan Imigresen selepas menjalani hukuman itu.

Fakta kes menyatakan bahawa pada Oktober 2018, ibu mangsa telah membawa mangsa ke sebuah klinik swasta di Kota Belud apabila ibunya menyedari perubahan tubuh mangsa.

Doktor kemudian memberitahu si ibu bahawa mangsa hamil empat bulan pada waktu itu dan doktor menasihatkan ibu mangsa membuat laporan polis.

Mangsa kemudian mendedahkan bahawa dia berkenalan dengan seorang lelaki dikenal pasti sebagai Marham melalui WhatsApp dan apabila semakin rapat, mereka berjumpa buat kali pertama pada Julai 2018.

Semasa pertemuan pertama mereka, Marham memaksa mangsa meminum alkohol sehingga tidak sedarkan diri.

Apabila mangsa terjaga, dia mendapati bahawa dia hanya memakai blaus dan mengesyaki Marham telah merogolnya.

Siasatan lanjut mendedahkan bahawa mangsa hamil akibat rogol itu dan melahirkan bayi.

Laporan DNA mengesahkan bahawa Marham merupakan bapa kandung bayi itu.Marham juga tidak mempunyai dokumen dan telah pun didakwa di mahkamah sebelum itu. – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ada Penduduk Luar Bandar Di Sabah Tidak Boleh Buat Pengeluaran KWSP Dalam Talian

KOTA KINABALU: Pusat Hak Asasi Manusia Sabah mengkritik kerajaan kerana dilihat tidak menghiraukan kesulitan yang dihadapi penduduk luar bandar untuk membuat pengeluaran dalam talian daripada akaun Kumpulan Wang Simpanan Pekerja (KWSP) mereka.

Jurucakap kumpulan itu, Mahirah Marzuki menegaskan banyak penduduk di pedalaman, terutama di Sabah, tiada akses internet.

Beliau mengulas kenyataan KWSP meminta pencarum membuat permohonan pengeluaran RM500 menerusi aplikasi i-Akaun atau e-mel.

KWSP semalam menyatakan semua cawangan dan pusat pengurusan perhubungannya ditutup sehingga 14 Apr selaras perintah kawalan pergerakan (PKP).

Walaupun ada dalam kalangan penduduk luar bandar boleh menggunakan internet, Mahirah berkata ramai tidak tahu cara menggunakan peranti untuk membuat pengeluaran atau menggunakan pengeluaran untuk membuat pembelian dalam talian ketika PKP berkuatkuasa.

Beliau mendakwa langkah yang disarankan itu terlalu kebandaran (urban-centric), dan berkata kerajaan sepatutnya lebih sedar kesukaran yang dihadapi penduduk luar bandar, terutama di kawasan terpencil Sabah.

Beliau mencadangkan KWSP bekerjasama rapat dengan ketua kampung atau pemimpin masyarakat bagi memastikan penduduk luar bandar dapat memanfaatkan kemudahan itu.

“Pasukan bergerak KWSP boleh memenuhi keperluan golongan ini supaya wang tunai boleh diberikan kepada mereka,” katanya.

Aktivis hak asasi manusia dan pengguna Patrick Sindu bersetuju dengan Mahirah dan mencadangkan KWSP meminta bantuan jabatan kebajikan negeri.

Beliau juga menggesa pihak berkuasa komunikasi mempertimbangkan untuk memberi akses internet kepada setiap kawasan di Sabah. – FMT


Lagi 300 Tabligh Sedang Dikesan Di Negeri Ini – Pesuruhjaya Polis Sabah

KOTA KINABALU: Pasukan polis melalui Unit Cawangan Khas akan mengesan 300 lagi ahli tabligh yang masih belum tampil menjalankan pemeriksaan kesihatan berkaitan wabak Covid-19 di Sabah.

Pesuruhjaya Polis Sabah Datuk Zaini Jass berkata, daripada 1,000 orang yang masih belum tampil menjalankan pemeriksaan, 700 orang sudah berjaya dikesan dan hanya kira-kira 300 lagi belum dapat dikesan.

Beliau berkata, keberadaan mereka ini belum dapat dipastikan kerana apabila madrasah ditutup, mereka ini tidak dapat dihubungi.

”Maka, kita akan menggunakan bantuan Unit Cawangan Khas bagi mengesan di mana mereka berada.

”Kita meminta mereka ini tampil secara sukarela untuk menjalani pemeriksaan kesihatan di hospital berhampiran.

“Kita mengesan mereka bukan untuk ditangkap sebaliknya kita mahu membantu mereka.

“Sekiranya mereka ini sakit, kita mahu mereka dirujuk ke hospital supaya mereka boleh sembuh dan jika disahkan mereka ini sihat, alhamdulillah,” katanya ketika mengulas mengenai bilangan peserta Perhimpunan Tabligh di Masjid Sri Petaling, Kuala Lumpur yang masih belum dikesan di Sabah.

Menurutnya, tiada ruang untuk mereka ini terlepas jadi, adalah lebih baik mereka ini tampil ke hadapan agar pemeriksaan kesihatan dapat dilakukan ke atas mereka dan kontak terdekat mereka.

Menyentuh tentang kes di Wilayah Persekutuan Labuan dimana, lelaki 80 tahun didakwa dibawa ke hospital dengan menggunakan kekerasan, Zaini menegaskan kekerasan yang digunakan anggota polis itu sangat minima.

Video yang tular tidak memperlihatkan situasi sebenar yang menunjukkan lelaki berkenaan meronta-ronta minta dilepaskan kerana enggan ke hospital.

Katanya, tindakan suspek boleh mendatangkan kecederaan kepada diri sendiri dan kemudaratan kepada pasukan polis.

Atas sebab itu, polis terpaksa menggunakan kekerasan yang minima untuk membawa lelaki berkenaan menjalani pemeriksaan di hospital. Ia kerana usaha petugas kesihatan untuk meminta pesakit datang ke hospital secara sukarela pada Khamis tidak berjaya kerana lelaki terbabit enggan memberi kerjasama.

Lelaki itu difahamkan tinggal serumah dengan anaknya yang merupakan kontrak rapat kepada seorang peserta tabligh di Masjid Sri Petaling, yang disahkan positif Covid-19.

Zaini berkata, tiada kekerasan melampau digunakan kerana Ketua Polis Negara sudah berpesan agar hanya menggunakan kekerasan minima, paling berhemah dan profesional dalam menghadapi pesakit Covid-19.

Semalam, pesakit pertama Covid-19 di Sabah disahkan meninggal dunia di Unit Rawatan Rapi (ICU) Hospital Tawau pada 6.27 petang.

Lelaki dikenali sebagai Mohamad Bartuk,58, itu merupakan peserta perhimpunan tabligh di Masjid Sri Petaling, Kuala Lumpur.

Dengan itu, jumlah kematian direkodkan di Malaysia bertambah kepada tiga. Pada Selasa, dua kematian direkodkan membabitkan peserta perhimpunan tabligh (lelaki) berusia 34 tahun di Johor dan paderi berusia 60 tahun di Sarawak.

Setakat semalam, Sabah merekodkan  tujuh lagi kes baharu positif Covid-19, menjadikan jumlah keseluruhan kes di negeri ini meningkat kepada 119 kes. – BorneoToday


Pelajar Politeknik Lemas Di Sungai Kampung Mandalipau

PAPAR: Kegembiraan sekumpulan pelajar Politeknik ketika berkelah di sebuah pusat rekreasi Kampung Mandalipau, di sini bertukar tragedi apabila seorang daripada mereka maut dipercayai lemas ketika mandi di kawasan sungai berkenaan.

Dalam kejadian kira-kira jam 11 pagi Sabtu lalu, mangsa lelaki berusia lingkungan 20-an bersama 15 pelajar Politeknik Kota Kinabalu berkelah di kawasan lokasi kejadian.

Mangsa dikatakan terjun ke dalam sungai dan ketika itu beberapa rakannya melihat mangsa tidak timbul ke permukaan air lalu meminta pertolongan.

Pekerja di kawasan pusat rekreasi kemudian bergegas menyelamatkan mangsa dan menemuinya di dasar sungai tersangkut pada batu dalam keadaan tidak bernyawa.

Ketua Polis Daerah Papar Deputi Superintendan Batholomew AK Umpit berkata mangsa kemudian dibawa ke Hospital Papar oleh rakannya dan disahkan meninggal dunia oleh pakar perubatan di hospital berkenaan.

“Mangsa disahkan mati akibat drowning (mati lemas) dan kes diklasifikasikan sebagai mati mengejut.

“Polis menasihati orang ramai supaya lebih berhati-hati ketika menjalankan apa-apa sahaja aktiviti luar,” katanya. -SabahNewsToday


DBKK Adakan Perbincangan Lanjut Berhubung Lukisan Mural

KOTA KINABALU: Dewan Bandaraya Kota Kinabalu (DBKK) akan mengadakan perbincangan lanjut berhubung dakwaan seorang pelukis tempatan, Crig Francis bahawa DBKK telah meniru lukisan mural yang yang dihasilkannya dan dilukis di tangga Padang Merdeka, di sini.

Mayor DBKK Datuk Nordin Siman berkata DBKK telah mengadakan pertemuan dengan Crig baru-baru ini untuk membincangkan isu berkenaan.

“Beliau (pelukis) amat positif selain mahu lukisan mural itu dikekalkan di situ untuk kebaikan bersama, malah DBKK akan sentiasa berhubung dengan beliau untuk perbincangan lanjut,” katanya kepada pemberita selepas program ‘Upcycle & Eco Bag for green KK’, di sini hari ini.

Nordin berkata perbincangan lanjut itu bagi mencari pendekatan yang terbaik demi memajukan industri seni lukis dan tidak mengabaikan mereka yang terlibat dalam bidang itu.

Baru-baru ini, Crig mendakwa hasil lukisan mural beliau telah ditiru tanpa pengetahuannya selepas menghantar lukisan itu kepada DBKK pada tahun lepas untuk reka bentuk lukisan mural.

Mengenai program itu, Nordin berkata ia akan diadakan setiap tiga minggu dalam usaha meningkatkan kesedaran penjagaan kebersihan bandaraya Kota Kinabalu.

Beliau berkata sokongan daripada pihak swasta, badan bukan kerajaan selain agensi kerajaan dan masyarakat sekitar penting agar dapat memenuhi hasrat itu.


(VIDEO) Cekik Rider Food Panda Sebab Tak Hantar Pesanan Sampai Depan Pintu Rumah

Tular di media sosial video pekerja penghantar makanan sedang bergelut dengan seorang lelaki yang dipercayai pelanggannya dalam kejadian yang berlaku di Pulau Pinang.

Video berdurasi menunjukkan, lelaki berbaju hitam itu mencekik mangsa yang berkali-kali cuba bangkit. Tetapi usahanya itu tidak berjaya apabila lelaki itu menghalangnya berbuat demikian.

Difahamkan, pelanggan berkenaan tidak berpuas hati apabila mangsa tidak menghantar pesanannya sehingga ke depan pintu rumah. Namun, rider itu sebenarnya tidak dibenarkan masuk oleh pengawal keselamatan atas sebab-sebab tertentu.

Disebabkan itu, pelanggan terbabit terpaksa turun ke pondok pengawal untuk mengambil pesanan tersebut. Tetapi lain pula yang berlaku apabila pelanggan terbabit mengambil kesempatan untuk bergaduh dengan rider berkenaan.

source from one of my panda friends, guard tak kasi naik atas/masuk smpai depan pintu, customer maki dan tumbuk abang rider tuuh, customers are always right kan🤦🏻♂ pic.twitter.com/9egbxGxmd9

Kes itu kemudian dilaporkan ke balai polis dan difahamkan kes tersebut telah selesai di mana pelanggan terbabit mengaku bersalah di atas tindakannya itu.

Sumber juga mendedahkan, mangsa dalam kejadian itu menggunakan ID rider yang lain dan disebabkan perbuatannya yang tidak jujur itu, pihak Food Panda telah mengambil tindakan terhadap rider tersebut.


Pengeluaran Khas KWSP: Perlu Tunggu Lebih Lama Untuk Guna Akaun 2 Selepas Ini

KUALA LUMPUR : Ahli Kumpulan Wang Simpanan Pekerja (KWSP) yang telah habis simpanan dalam Akaun 2 berikutan pengeluaran khas perlu menunggu lebih lama sebelum mereka layak mengeluarkan simpanan untuk tujuan perumahan, perubatan atau pengajian.

Ini membabitkan mereka yang terpaksa mengeluarkan wang daripada Akaun 1 untuk menambah nilai yang dalam akaun lain bagi mencukupkan jumlah RM10,000, atau mengeluarkan keseluruhan jumlah daripada akaun pertama.

Akaun 1 adalah simpanan persaraan, manakala simpanan dalam Akaun 2 boleh digunakan untuk tujuan perubatan, pengajian tinggi untuk diri sendiri dan anak-anak, dan perumahan.

Pada masa ini, 70% daripada caruman bulanan dimasukkan ke dalam Akaun 1 dan selebihnya dalam Akaun 2.

Menurut KWSP, ahli perlu menggantikan semula semua amaun yang dikeluarkan bawah pengeluaran khas dengan tambahan 20%.

“Caruman baharu yang diterima akan dikreditkan 100% ke dalam Akaun 1 termasuk tambahan 20% lagi daripada amaun yang telah dikeluarkan.

“Setelah penggantian semula selesai, caruman ahli akan kembali seperti biasa (70% ke dalam Akaun 1 dan 30% ke dalam Akaun 2),” menurut KWSP di laman sesawangnya.

Jadi, jika jumlah caruman KWSP bulanan seseorang adalah RM500, kesemuanya akan dimasukkan ke Akaun 1 selama dua tahun (menjadikan jumlahnya RM12,000), sebelum 30% daripada caruman itu disalurkan semula ke Akaun 2.

Memandangkan ini melibatkan semua pengeluaran khas, mereka yang pernah mengeluarkannya sebelum ini juga perlu menunggu lebih lama kerana jumlah pengeluaran mereka lebih tinggi.

KWSP berkata, rasional di sebalik langkah ini adalah untuk “memastikan ahli mempunyai simpanan selepas persaraan”.

“Tambahan 20% yang ditetapkan adalah berdasarkan anggaran kehilangan/kerugian dividen ke atas jumlah pengeluaran tersebut dengan purata 5% dividen tahunan bagi penggantian yang dijangka mengambil masa hingga 4 tahun, tertakluk kepada jumlah caruman ahli dan konsistensi mencarum,” katanya.

Tambahnya, ini bagi memastikan simpanan dapat “dibina semula dengan cepat dan memanfaatkan gandaan dividen, selain mengimbangi antara keperluan mendesak semasa dan simpanan masa hadapan”.

Pada 15 April, KWSP mengumumkan telah menerima 5.3 juta permohonan berjumlah RM40.1 bilion bawah kemudahan pengeluaran khas itu, iaitu dua minggu selepas permohonan dibuka.

Pembayaran dimulakan semalam dan permohonan pengeluaran bawah skim ini akan ditutup pada 30 April. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Persaingan Jawatan PM Baharu: Ismail Sabri vs Anwar Ibrahim

KUALA LUMPUR: Ketika negara menunggu penuh debar siapa yang akan diangkat menjadi perdana menteri ke-9, FMT melihat lebih dekat calon disebut-sebut dan sokongan yang dilaporkan diperoleh mereka.

Yang di-Pertuan Agong meminta semua Ahli Parlimen mengemukakan akuan berkanun (SD) mengenai calon perdana menteri mereka pada 4 petang hari ini.

Disebabkan semua SD diserahkan adalah rahsia, unjuran berikut berpandukan pada pihak siapa atau Ahli Parlimen yang secara terbuka menyatakan sokongan mereka. Oleh itu, keputusan akhir nanti mungkin berbeza.

Sebanyak 111 undi diperlukan untuk majoriti mudah di Dewan Rakyat.

Berikut adalah senarai parti dan Ahli Parlimen serta pendirian mereka:


Adun Sabah Angkat Sumpah Esok

KOTA KINABALU: Semua 73 Adun yang menang Pilihan Raya Negeri (PRN) Sabah ke-16 bulan lalu akan mengangkat sumpah di bangunan DUN esok.

Upacara angkat sumpah itu akan dipengerusikan Yang di-Pertua DUN baharu Kadzim Yahya, diadakan secara tertutup tanpa kehadiran media kerana perintah kawalan pergerakan bersyarat (PKPB), menurut seorang pegawai daripada Jabatan Penerangan Sabah.

Bagaimanapun, majlis itu difahamkan akan disiarkan secara langsung menerusi YouTube.

Selain 73 Adun, 6 Adun lantikan turut dijangka mengangkat sumpah di depan Kadzim.

Gabungan Rakyat Sabah (GRS) mempunyai 41 Adun termasuk 3 bebas, yang menyokong kerajaan negeri yang baharu.

Pembangkang iaitu Warisan Plus terdiri daripada Warisan, DAP, PKR dan Upko mempunyai 32 Adun. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung ESSZone Dilanjutkan Sehingga 10 Julai

KOTA KINABALU, 24 Jun – Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok, dilanjutkan sehingga 10 Julai ini.

Pesuruhjaya Polis Sabah Datuk Omar Mammah dalam kenyataan hari ini, berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai tinggal di kawasan itu dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan terbabit tidak diceroboh pengganas yang mengancam keselamatan penyelidik dan pelancong asing melawat pulau peranginan.

“Perintah berkurung juga bagi menjamin keselamatan serta kesejahteraan rakyat Sabah yang menjadi pengguna perairan dan mereka yang berada di kawasan daratan ESSZone,” katanya.

Omar berkata perintah berkurung akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Katanya, berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

Menurutnya semua Ketua Polis Daerah di ESSZone diberi kuasa bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung.


Tembak Mati Adik Ingkar Arahan Main Polis Dan Pencuri

PHILADELPHIA: Seorang kanak-kanak lelaki di Pennsylvania, Amerika Syarikat (AS) menembak mati adiknya ketika mereka bermain permainan police and thief (polis dan pencuri).

Mirror UK melaporkan, pada kejadian Rabu lalu, budak berusia 13 tahun menembak adik lelakinya yang berusia sembilan tahun menggunakan pistol bapa mereka.

Bapa budak itu memberitahu polis yang dia menyimpan pistol berkenaan di satu ruangan tidak berkunci di sofa di ruang tamu rumahnya.

Dia memberi alasan berbuat demikian untuk melindungi rumahnya.

Senjata api itu bagaimanapun ditemui oleh anaknya itu.

Budak berkenaan memberitahu pegawai penyiasat bahawa dia tahu bapanya menyimpan pistol yang berisi peluru.

Dia juga mengakui kepada polis bahawa dia menembak adiknya kerana berang selepas mangsa ‘tidak mengikut arahannya’ ketika bermain permainan berkenaan

Selepas melepaskan tembakan, budak itu menghubungi talian kecemasan sebelum memaklumkan adiknya cedera dan memerlukan bantuan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dapat RM2.8 Juta Selepas Pinjamkan RM1,000 Kepada Pelancong Dubai Yang Ditimpa Kesusahan

Rezeki yang tidak disangka-sangka apabila kebaikannya dibalas dengan ganjaran yang luar biasa.

Hanya kerana membantu individu yang tidak dikenali, lelaki yang berasal dari Korea Selatan ini menerima ‘durian runtuh’ dan sekali gus menjadikan dia jutawan.

Pada hari kejadian, lelaki Korea ini sedang berjalan seperti biasa ke destinasinya sebelum didatang seorang lelaki warga asing.

Kebanyakan orang memilih untuk menjauhkan diri apabila didekati orang yang tidak dikenali, tetapi tidak bagi insan ini yang kemudian bertanya apakah pelancong dari Dubai itu perlukan bantuannya?

Menurut lelaki Dubai itu, dia kehilangan dompetnya dan bertanya jika dia dapat meminjam wang sebanyak 300,000 won (RM1,000+) dari lelaki Korea itu.

Tanpa berfikir panjang, lelaki Korea itu memutuskan untuk membantunya dan kedua-dua mereka bertukar nombor telefon sebelum membawa diri ke haluan masing-masing.

Seminggu kemudian, lelaki Korea itu menerima mesej dari pelancong berkenaan yang meminta nombor akaun banknya.

Tanpa banyak soal, dia terus memberikan nombor akaun bank.

Alangkah terkejutnya dia apabila mendapati pelancong berkenaan telah memindahkan wang sebanyak 800 juta won (RM2.8 juta) ke akaun banknya kerana menghargai bantuannya tempoh hari.

Teruja dengan rezeki yang tidak disangka itu, dia kemudian berkongsi kisah itu di media sosial menyebabkan ramai yang bertanya di mana mereka boleh bertemu dengan pelancong Dubai lain yang bermurah hati seperti itu.

Sumber: Sin Chew Daily, World of Buzz


Tiada Halangan Untuk Operasi Premis Perjudian, Mesin Slot Di Sabah

KOTA KINABALU: Kerajaan negeri tidak menghalang mana-mana premis perjudian dan mesin slot di Sabah untuk beroperasi dengan lesen yang sah.

Menteri Kerajaan Tempatan dan Perumahan, Datuk Seri Panglima Masidi Manjun berkata, kerajaan hari ini kembali kepada zaman dahulu dimana, kerajaan tiada halangan untuk membenarkan operasi premis perjudian dengan syarat mereka mempunyai lesen yang sah.

Beliau berkata, pengeluaran lesen operasi perjudian dikeluarkan oleh kerajaan persekutuan. Di peringkat negeri, pihak berkuasa tempatan (PBT) hanya mengeluarkan lesen premis dimana kegiatan itu dijalankan.

“Kita menyerahkan kepada semua PBT untuk mengeluarkan lesen premis dengan syarat dan panduan tertentu yang perlu dipatuhi.

“Untuk lesen, kerajaan negeri pada dasarnya tidak meluluskan lesen (perjudian). Kita hanya melesenkan premis dimana kegiatan perjudian itu dijalankan.

“Sekiranya lesen itu sah dari segi undang-undang, saya fikir bukan tanggungjawab kita untuk menghalang urusan lesen tersebut,” katanya ketika diminta mengulas mengenai pendirian kerajaan mengenai aktiviti perjudian dan mesin slot di Sabah.

Beliau berkata demikian ketika ditemui media selepas Majlis Penutupan Kursus Ahli Majlis Pihak Berkuasa Tempatan (PBT) Sabah Lantikan Tahun 2020 hingga 2022, hari ini.

Sebelum ini, kerajaan dibawah pemerintahan Parti Warisan Sabah (Warisan) menghentikan pembaharuan dan pengeluaran lesen premis yang menjalankan aktiviti mesin slot sebagai langkah membendung aktiviti perjudian di negeri ini.

Dibawah kerajaan Warisan, semua pejabat daerah dan majlis perbandaran diarahkan untuk menghentikan pembaharuan dan pengeluaran lesen perdagangan bagi mesin slot pada 1 Jan 2020. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


869 Kes Baharu Positif Covid-19 Hari Ini, Sabah Kekal Catat Kes Harian Tertinggi

PUTRAJAYA: Sebanyak 869 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 19,627 kes setakat Sabtu (17 Oktober 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah, oleh itu jumlah kes aktif dengan kebolehjangkitan Covid-19 telah meningkat kepada 6,866 kes dan mereka telah diasingkan dan diberi rawatan di hospital.

Daripada 869 kes baharu dilaporkan, kesemuanya merupakan penularan tempatan dengan 745 warganegara dan 124 bukan warganegara.

Pesakit yang sembuh juga telah meningkat sebanyak 302 orang pada hari ini sekaligus menjadikan jumlah keseluruhan pesakit Covid-19 yang sembuh adalah seramai 12,561 atau 64% peratus daripada jumlah kes.

Manakal jumlah kematian meningkat kepada 4 orang menjadikan jumlah kematian sebanyak 180 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Satu Maut, Suami Isteri Parah Kereta Bertembung

BEAUFORT: Seorang lelaki maut manakala suami isteri parah dalam kemalangan membabitkan dua kereta jenis Perodua Axia di Kilometer 5, Jalan Beaufort – Menumbok, Kampung Mempagar, di sini, semalam.

Dalam kejadian jam 3.50 petang itu, pemandu Perodua Axia Lusim Conolius @ Hilarion, 55, meninggal dunia ketika dalam perjalanan ke Hospital Beaufort.

Pemandu sebuah lagi Perodua Axia lelaki, 46, dan isterinya, 46, yang duduk di bahagian penumpang hadapan parah dan menerima rawatan di hospital sama manakala anak lelaki pasangan itu berusia 12 tahun hanya cedera ringan.

Sementara itu, isteri kepada Lusim, berusia 39 tahun yang duduk di penumpang hadapan turut cedera ringan.

Ketua Polis Daerah Beaufort, Deputi Superintendan Azmir Abd Razak berkata ketika kejadian Lusim bersama isterinya sedang dalam perjalanan dari arah Kuala Penyu menuju ke Beaufort.

“Apabila sampai di lokasi kejadian, kereta dipandu mangsa (Lusim) dipercayai hilang kawalan lalu terbabas ke laluan bertentangan dan bertembung dengan kereta yang dinaiki tiga beranak itu.

“Akibat daripada kejadian itu, pemandu (Lusim) meninggal dunia manakala pemandu dan penumpang sebuah lagi kereta parah,” katanya ketika dihubungi.

Menurutnya, mayat mangsa dihantar ke Hospital Beaufort untuk bedah siasat, manakala dua yang parah dan dua cedera ringan dirawat di hospital sama.

“Siasatan masih diteruskan dan disiasat mengikut Seksyen 41(1) Akta Pengangkutan Jalan 1987,” katanya.


Sabah Yakin Capai Sasaran 30,000 Divaksin Setiap Hari

KOTA KINABALU: Kerajaan Sabah yakin dapat memberikan vaksin COVID-19 kepada 30,000 individu sehari mulai bulan depan bagi memastikan negeri ini mencapai imuniti kelompok menjelang akhir tahun ini.

Ketua Menteri, Datuk Hajiji Noor, berkata Sabah boleh mencapai imuniti kelompok apabila 2.9 juta penduduk negeri ini menerima suntikan vaksin COVID-19.

Beliau berkata, pembukaan lebih banyak pusat pemberian vaksin (PPV), termasuk dengan bantuan sektor swasta dan program bergerak Jabatan Kesihatan di kawasan luar bandar diyakini dapat membantu mencapai sasaran itu.

Katanya, beliau sudah mengarahkan semua Pemimpin Pembangunan Masyarakat (PPM) di seluruh negeri untuk menggerakkan proses pendaftaran penerima vaksin secara agresif di semua daerah.

“Dengan pembukaan lebih banyak PPV, ditambah dengan bantuan daripada sektor swasta dan program bergerak Jabatan Kesihatan di kawasan luar bandar, kita dapat mencapai sasaran itu,” katanya ketika melancarkan Kempen Sifar Pandemik COVID-19 di Sabah, di sini, hari ini.

Majlis pelancaran secara maya itu turut dihadiri Menteri Kesihatan, Datuk Seri Dr Adham Baba; Menteri Kerajaan Tempatan dan Perumahan negeri, Datuk Masidi Manjun; Menteri Pembangunan Masyarakat dan Kesejahteraan Rakyat Sabah, Shahelmy Yahya; Setiausaha Kerajaan Negeri Sabah, Datuk Safar Untong dan Pengarah Kesihatan Negeri, Datuk Dr Christina Rundi.

Selasa lalu, Hajiji mengumumkan sebanyak 16 PPV baharu dibuka di seluruh negeri pada bulan ini sebagai tambahan kepada 95 PPV sedia ada bagi menjayakan Program Imunisasi COVID-19 Kebangsaan (PICK) yang mula diperluas kepada penduduk Sabah berumur 18 tahun ke atas.

Daripada 95 PPV terbabit, sebanyak 72 adalah fasiliti kesihatan, manakala 23 lagi adalah PPV awam yang beroperasi di seluruh negeri.

Sehubungan itu, Hajiji meminta rakyat negeri ini supaya memahami kepentingan mendaftar bagi mendapat suntikan vaksin menerusi pelbagai platform yang disediakan kerajaan.

Setakat semalam, katanya, seramai 326,556 orang di Sabah termasuk anggota tentera sudah menerima dos pertama dalam fasa pertama dan kedua PICK.

Hajiji berkata, program imunisasi yang kini memasuki fasa ketiga juga memfokuskan kepada sektor pembuatan melalui Program Imunisasi Industri COVID-19 Kerjasama Awam-Swasta (PIKAS) dengan anggaran membabitkan seramai 10,000 pekerja di Sabah.

Katanya, pemberian vaksin menerusi PIKAS dilaksanakan di Pusat Konvensyen Antarabangsa Sabah (SICC) dengan kapasiti 1,500 pekerja sehari mulai bulan depan.

Hajiji berkata, kerajaan negeri akan memastikan bekalan vaksin seperti Pfizer BioNTech, Sinovac dan AstraZeneca mencukupi untuk rakyat negeri ini, selain memberi jaminan lebih banyak bekalan vaksin akan tiba mulai Julai ini.

Mengenai kempen sifar kes COVID-19, beliau berkata sasaran itu tidak mustahil dicapai menerusi pematuhan prosedur operasi standard (SOP) yang ketat, selain usaha mempercepat proses pemberian vaksin.

“Kempen Sifar Pandemik COVID-19 adalah inisiatif bersama antara kerajaan negeri dan Kementerian Kesihatan yang bertujuan mewujudkan penanda aras baharu bagi masyarakat di negeri ini dan pentingnya mencapai angka sifar kes harian,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Gagalkan Cubaan Tipu Urusan Kad Matrik Untuk Warga Asing

TAWAU; 27 FEBRUARI 2019 (Rabu) – Polis menggagalkan cubaan seorang lelaki cuba menipu berkaitan pengurusan Kad Matrik yang kononnya berfungsi sebagai kad pengenalan atau passport bagi warga asing yang menetap di Sabah.

Ketua Polis Daerah Tawau, ACP Fadil Marsus berkata, lelaki warga tempatan berumur 43 tahun itu ditahan di kediamannya di Kampung Sentosa, Jalan Utara pukul 11 malam tadi.

Beliau berkata, modus operandi itu adalah pemohon hanya perlu membayar 50-ringgit untuk pengurusan dan pemprosesan kad terbabit dan boleh diperolehi dalam tempoh 3 hari waktu bekerja selepas diproses di mana-mana kedai alat tulis di daerah ini.

Katanya, Kad Matrik itu juga kononnya mempunyai keistimewaan iaitu tidak akan ditangkap oleh anggota penguatkuasa seperti Polis DiRaja Malaysia (PDRM), Jabatan Pendaftaran Negara (JPN) dan Jabatan Imigresen Malaysia (JIM).

Beliau berkata demikian dalam satu kenyataan di Tawau.

Menurut ACP Fadil, suspek dipercayai menjalankan kegiatan ini sejak bulan lalu secara bersendirian dan tidak mempunyai syarikat yang berdaftar di bawah Suruhanjaya Syarikat Malaysia (SSM) serta Majlis Perbandaran Tawau (MPT).

Semasa serbuan, polis turut merampas sebuah telefon bimbit, 19 fail, tiga buah cop dan wang tunai pelbagai not bernilai 606-ringgit.

Katanya, suspek melakukan kesalahan dibawah Seksyen 420/511 Kanun Keseksaan (Cubaan Tipu) dan akan direman bermula hari ini dibawah seksyen 117 KPJ untuk siasatan lebih lanjut.


Desak tindakan ke atas jurulatih menyelam kerana didakwa cabul

SEMPORNA: Persatuan Penyelam Profesional Semporna, di sini, mahu tindakan segera diambil terhadap jurulatih menyelam yang didakwa mencabul dua pelancong China, bulan lalu.

Pengerusinya, Abdul Razak Ismail, berkata tindakan terhadap jurulatih terbabit bagi memastikan kes seumpama itu tidak berulang pada masa depan.

Bagaimanapun, katanya suspek yang disebut dalam laporan berita sebelum ini bukan ahli persatuan berkenaan.

“Kita sudah membuat laporan polis malam tadi berhubung laporan media salah laku terhadap pelancong dalam kalangan ketua penyelam dan jurulatih.

“Ini bagi mengekalkan reputasi baik dan imej profesional penyelam terutama dari Semporna,” katanya, di sini.

Sebelum ini, dua wanita dari Shenzhou, China, mendakwa jurulatih terbabit menyentuh bahagian sensitif badan mereka ketika sesi menyelam, dikatakan berlaku di perairan Semporna, bulan lalu.

Abdul Razak yang juga jurugambar bawah air profesional, berkata pihaknya turut menyediakan laporan rasmi kepada Kementerian Pelancongan, Kesenian dan Budaya (MOTAC) untuk tindakan lanjut.

Sementara itu, Pengarah MOTAC Sabah, Ag Ahmad Zaki Abu Bakar, berkata pihaknya sudah menerima surat berkaitan laporan itu dan sedang menyiasat kes berkenaan.

“Jika bukti menunjukkan kes itu benar-benar berlaku, kita akan menyerahkannya kepada pihak berkaitan yang mengeluarkan lesen ketua penyelam. Lesennya mungkin akan dibatalkan,” katanya. – Berita Harian


Tiga Peristiwa Sejarah Sempena Hari Raya Korban

Hari Raya Aidil Adha dipanggil juga hari raya haji atau hari raya korban bukan saja bagi meraikan kejayaan Umat Islam mengerjakan Fardu Haji tetapi terdapat tiga peristiwa sejarah yang perlu kita jadikan iktibar.

Peristiwa pertama: Adalah kisah Siti Hajar dan anaknya Ismail a.s yang diperintahkan oleh Allah S.W.T kepada Nabi Ibrahim agar meninggalkan mereka di satu kawasan padang pasir yang tandus.

Ia kini menjadi tumpuan jutaan umat islam menunaikan rukun islam yang ke lima iaitu Mekah.

Peristiwa kedua adalah ibadah korban dilakukan sempena memperingati kisah pengorbanan Nabi Ibrahim a.s yang sanggup menyembelih anak kesayangannya Nabi Ismail a.s. Namun, berkat kesabaran serta ketaatan kedua-dua ayah dan anak ini maka ALLAH telah menggantikannya dengan seekor binatang ketika Nabi Ibrahim sudah bersedia menyembelih anaknya itu.

Peristiwa ini telah dirakamkan oleh ALLAH sebagaimana firman ALLAH S.W.T:

“Maka ketika anaknya itu sampai (ke peringkat umur yang membolehkan dia) berusaha bersama-sama dengannya, Nabi Ibrahim berkata: Wahai anak kesayanganku! Sesungguhnya aku melihat dalam mimpiku bahawa aku akan menyembelihmu. Apakah pendapatmu?

Anaknya menjawab: Wahai ayah, lakukanlah apa yang diperintahkan kepadamu. Insya ALLAH, ayah akan mendapati aku termasuk orang-orang yang sabar.

Setelah kedua-duanya berserah bulat-bulat (menjunjung perintah ALLAH itu), Nabi Ibrahim merebahkan anaknya dengan meletakkan iringan mukanya di atas tompok tanah. (Kami sifatkan Ibrahim dengan kesungguhan azamnya itu telah menjalankan perintah Kami).

Lantas Kami menyerunya: Wahai Ibrahim! Engkau telah menyempurnakan maksud mimpi yang engkau lihat itu. Demikianlah sebenarnya Kami membalas orang-orang yang berusaha mengerjakan kebaikan.

Sesungguhnya perintah ini adalah satu ujian yang nyata dan kami tebus anaknya itu dengan seekor binatang sembelihan yang besar serta kami kekalkan baginya (nama yang harum) di kalangan orang-orang yang datang terkemudian.” Ã¢â‚¬â€œ Surah al-Soffaat: 101-108.

Peristiwa ketiga ialah pembinaan semula Kaabah oleh kedua-dua Nabi Allah yang mulia ini.

Allah mengutuskan Nabi Ibrahim untuk membina kembali Kaabah. Mematuhi perintah Allah itu, Nabi Ibrahim dan anaknya, Nabi Ismail membina semula Kaabah di atas timbunan batu dan tanah liat daripada bekas binaan Kaabah yang pernah dibuat oleh Syith yang runtuh akibat banjir dan taufan pada zaman Nabi Nuh.

Pembinaan Kaabah oleh Nabi Ibrahim daripada batu dari tujuh bukit di sekitar kota Mekah. Binaan Kaabah kali ini mempunyai dua sudut utama iaitu sudut Rukun Al-Hajarul Aswad dan Rukun Yamani dan satu sudut berbentuk melengkung pada bahagian yang bertentangan dengan kedua-dua sudut.

‘Dan (ingatlah), ketika kami menjadikan rumah itu (Baitullah) tempat berkumpul bagi manusia dan tempat yang aman. Jadikanlah sebahagian makam Ibrahim tempat solat.’ – Oleh: SYA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost